cleaned_text
stringlengths 1
200k
⌀ | category
stringclasses 7
values |
|---|---|
Parranda grippi virusining sutemizuvchilar, jumladan, odamlar orasida tarqalishi jamoat sog'lig'ini saqlashda jiddiy muammo keltirib chiqaradi. Bu haqda Jahon sog'liqni saqlash tashkiloti (JSST) vakillari ma'lum qildi, deya xabar beradi BMT sayti. JSST H5N1 deb nomlanuvchi parranda grippi virusining o'lim darajasi juda yuqori ekanini ta'kidladi. Buni shu kungacha infeksiyani yuqtirgan bir necha yuz kishining kasallik tarixi tasdiqlaydi. Shu bilan birga, H5N1 virusining odamdan odamga yuqishi holatlari qayd etilmagan. "H5N1 gripp infeksiyasi bo'lib, avval parrandalar va o'rdaklar orasida paydo bo'lgan. So'nggi ikki yil ichida u faol tarzda tarqaldi va global zoonoz pandemiyaga aylandi", — dedi JSST bosh olimi Jeremi Farrar Jenevada bo'lib o'tgan brifingda. "Juda tashvishli tomoni shundaki, bu virus o'rdak va tovuqlarga, endi esa sutemizuvchilarga yuqish orqali rivojlanib, odamlarga yuqish qobiliyatiga ega bo'lmoqda. Keyin esa u odamdan odamga yuqishi mumkin, bu juda xavfli". 2020-yilda boshlangan H5N1 epidemiyasi o'n millionlab parrandalarning nobud bo'lishiga olib keldi . O'tgan oyda sigir va echkilar H5N1 bilan kasallangan turlar ro'yxatiga kiritildi. Ilgari ular ushbu turdagi grippga moyil emas deb hisoblangan. Aprel oyida fermada sigirlar bilan ishlagan Texas fuqarosiga parranda grippi virusi tashxisi qo'yilgan edi . Bu inson H5N1 virusini kasallangan qoramollar bilan aloqaga kirishish oqibatida yuqtirib olgan birinchi holat hisoblanadi. AQSh rasmiylariga ko'ra, oltita shtatdagi 16 ta chorva mollari yovvoyi qushlar bilan kontaktdan keyin virusni yuqtirib olgan . JSST hali infeksiyaning tarqalishiga nima yordam berayotganini bilmaydi. "Balki sigir sog'ish mashinalari aybdordir. Yoki ular yashaydigan muhit. Yoki virus butun mamlakat bo'ylab transport tizimi tufayli tarqalmoqda", — dedi Farrar. U virusga qarshi vaksinani ishlab chiqish hali "zarur bo'lgan" bosqichda emasligi haqida ogohlantirdi hamda butun dunyo bo'ylab mintaqaviy va mamlakat sog'liqni saqlash idoralari H5N1 tashxisini qo'yish imkoniyatiga ega emasligini ta'kidladi. JSST ma'lumotlariga ko'ra, 2003-yildan 2024-yilgacha 23 mamlakatda H5N1 ortidan kelib chiqqan 889 ta kasallik va 463 ta o'lim holati qayd etilgan, bunda o'lim darajasi 52 foizni tashkil qilgan. | world |
Stokgolm xalqaro tinchlik masalalarini tadqiq etish instituti (SIPRI) hisobotiga ko'ra, 2023-yilda dunyo bo'yicha harbiy xarajatlar 2,44 trln dollardan ortiqni tashkil etdi. Xarajatlar yil davomida 6,8 foizga o'sdi, bu 2009-yildan (6 foiz) beri eng yuqori o'sish ko'rsatkichi hisoblanadi. "2023-yilda jahondagi harbiy xarajatlarning oshishi, birinchi navbatda, Ukrainada davom etayotgan urush va Osiyo hamda Okeaniya, shuningdek, Yaqin Sharqdagi geosiyosiy keskinlikning kuchayishi bilan bog'liq", — deyiladi hisobotda. SIPRI mualliflari harbiy xarajatlar barcha besh geografik mintaqada oshganini, asosiy o'sish Yevropa, Osiyo va Okeaniya hamda Yaqin Sharqda qayd etilganini ta'kidladi. SIPRI ma'lumotlariga ko'ra, mudofaa xarajatlari bo'yicha yetakchi beshta davlat nomi 2022-yildagi nisbatan o'zgarmay qolgan: Qayd etilgan besh davlat hissasiga global harbiy xarajatlarning 61 foizi to'g'ri keladi. Shu bilan birga, Xitoy va AQSh ulushiga jahon mudofaa xarajatlarining yarmi to'g'ri keladi — mos ravishda 37 va 12 foiz. AQSh bu sohaga Xitoydan uch baravar ko'p pul sarflamoqda. Birinchi o'nta davlat qatoridan, xususan, hududida urush davom etayotgan Ukraina ham o'rin olgan (8-o'rin). Mamlakat bu yo'nalishda 64,8 mlrd dollar ishlatgan, bu 2022-yilga nisbatan 51 foizga va Rossiya Qrimni anneksiya qilgan 2014-yilga nisbatan 1272 foizga ko'p. Taqqoslash uchun: SIPRI ma'lumotlariga ko'ra, 2023-yilda Rossiyaning mudofaa sohasidagi xarajatlari 24 foizga, 2014-yildan beri esa 57 foizga oshgan. Rossiya 2023-yilda yalpi ichki mahsulotning 5,9 foizini va barcha davlat xarajatlarining 16 foizini harbiy xarajatlarga sarfladi, bu Sovet Ittifoqi parchalanganidan beri qayd etilgan eng yuqori ko'rsatkichdir , deya qayd etgan SIPRI. "Rossiyaning 2023-yildagi harbiy xarajatlari haqidagi ma'lumotlar 2022-yilda Ukrainaga to'laqonli bostirib kirish ortidan Rossiya moliya organlarining shaffofligi kamayib borayotgani sababli o'ta noaniq", — deyiladi hisobotda. Nashr mualliflarining ta'kidlashicha, Rossiyada harbiy sohaga budjet mablag'laridan tashqari korxonalar, jismoniy shaxslar va tashkilotlar kabi budjetdan tashqari manbalardan ham pul ajratiladi. Hisobotda aytilishicha, Ukraina mudofaa xarajatlari Rossiya xarajatlariga nisbatan 59 foizini tashkil qilgan, biroq G'arbning kamida 35 mlrd dollarlik harbiy yordami hisobga olinsa, bu ko'rsatkich 91 foizgacha ko'tariladi. | world |
19-aprel kuni Hindistonda parlament quyi palatasiga saylovlar boshlandi — ularda ro'yxatga olingan 968 millionga yaqin saylovchi ishtirok etadi, bu orqali jarayon dunyodagi eng yirigi nomini olgan. BBC nashrining ta'kidlashicha , bu AQSh, Rossiya, Yaponiya, Buyuk Britaniya, Braziliya, Fransiya va Belgiya aholisining umumiy soniga teng. Ovoz berish olti hafta davomida yetti bosqichda bo'lib o'tadi va 1-iyunda yakunlanadi. Natijalar 4-iyun kuni e'lon qilinadi. Aksariyat saylov uchastkalari maktablar, kollejlar va jamoat markazlarida joylashgan bo'lsa-da, ba'zida ular g'ayrioddiy joylarda — yuk tashish konteynerlarida, tog' cho'qqilarida yoki o'rmonlarda tashkil etiladi. Bu hatto mamlakatning eng chekka hududlarida ham aholining ovoz berishini ta'minlash uchundir, deb tushuntiradi BBC. Saylovchilar quyi palata — Lok sabxining 543 nafar a'zosini saylaydi. Mamlakat prezidenti yana ikki o'rinbosarni tayinlaydi. G'alaba qozonish uchun partiyalardan biri kamida 50% ovoz (272 ovoz) olishi kerak — shundan keyin u hukumatni shakllantirishi mumkin bo'ladi. Deputatlar besh yilga saylanadi. Ommaviy so'rovlar 2014-yildan beri hukmronlik qilayotgan va bosh vazir Narendra Modi yetakchiligidagi natsional Bharatiya Janata partiyasi (BJP) g'alaba qozonishini bashorat qilmoqda. Agar u g'alaba qozonsa, hukumatni 10 yil boshqargan 73 yoshli siyosatchi uchinchi besh yillik muddatga bosh vazir lavozimiga qayta saylanishi mumkin bo'ladi. 2019-yilgi saylovlarda BJP 303 o'rinni qo'lga kiritgan bo'lsa, bu partiyaning o'zi a'zo bo'lgan partiyalar koalitsiyasi — Milliy demokratik alyans jami 352 ta o'rinni egallagandi. BJPning asosiy raqibi Hindiston Milliy kongressi (HMK). Bu mamlakatni qariyb 77 yil boshqargan, ammo hozir tanazzulga yuz tutgan eng yirik muxolifat partiyasi, deya qayd etadi CNN. Saylovlar arafasida yigirmadan ortiq partiyalar Hindiston milliy inklyuziv rivojlanish alyansini (INDIA) tuzish uchun HMKga qo'shildi va shu tariqa hukmron partiya hamda Modiga qarshi chiqdi. HMK rahbari — Hindistonning (1984-yildan 1989-yilgacha) sobiq bosh vaziri bo'lgan Rajiv Gandining o'g'li va mamlakatda nufuzli Neru-Gandi siyosiy klanining vakili Rahul Gandi. Gandi hech qachon vazir bo'lmagan va so'nggi saylovlarda o'z partiyasiga g'alaba keltira olmagan, deya aniqlik kiritadi BBC. U asosan oila tarixi tufayli muxolifatning eng ko'zga ko'ringan yuzi hisoblanadi. Modi ko'pincha Gandini sulolaviy siyosat yuritayotganlikda ayblaydi. Rahul Gandi. Foto: X / Rahul Gandhi. Ushbu saylovda Modi o'z oldiga ulkan maqsad qo'ydi — 400 o'rin bilan ko'pchilikning ovozini qo'lga kiritish, shundan 370 o'rin to'g'ridan-to'g'ri BJP tomonidan, qolganlari esa Milliy demokratik alyans tomonidan nazorat qilinadi. BJPning saylov kampaniyasi ish o'rinlari yaratish, qashshoqlikni bartaraf etish va rivojlanish dasturlariga qaratilgan bo'lib, ayollar, kambag'allar, yoshlar va fermerlar manfaatlarini ilgari suradi. Modi Hindistonni global ishlab chiqarish markaziga aylantirmoqchi, infratuzilmani keng ko'lamli o'zgartirishni davom ettirmoqchi va 2047-yilgacha energiya mustaqilligiga erishmoqchi, deb yozmoqda CNN. 2023-yilda Hindiston yalpi ichki mahsuloti 3,7 trillion dollarni tashkil etgan holda dunyodagi beshinchi yirik iqtisodiyotga aylandi. Modi uchinchi muddatga saylanishi bilan Hindiston dunyoning uchinchi yirik iqtisodiyotiga aylanishiga va'da berdi. Modi, shuningdek, Hindiston BMT Xavfsizlik kengashining doimiy a'zosi bo'lishini, 2036-yilgi yozgi Olimpiya o'yinlariga mezbonlik qilish bo'yicha tanlovda g'alaba qozonishini va hind astronavtlari Oyga qo'nishini istaydi. BJPning qo'llab-quvvatlash bazasini hindular tashkil etadi, ular mamlakatda ko'pchilikni tashkil qiladi — 1,42 milliard aholining 80 foizi. INDIA alyansi, o'z navbatida, hukmron partiya ustidan g'alaba Hindistonning demokratik va dunyoviy tizimini saqlab qolish, uning marginallashgan jamoalari turmush sharoitini yaxshilash, fermerlar uchun narxlar ko'tarilishini ta'minlash va yoshlar uchun ish o'rinlarini yaratish uchun zarurligini ta'kidlaydi . Biroq saylovlar oldidan ham muxolifat bloki ichki nizolar botqog'iga botgan va g'alaba qozongan taqdirda bosh vazirlikka kim nomzodini ko'rsatishni hali hal qilmagan, deya qayd etadi CNN. Muxolifat ham hokimiyat bosimi ostida ekanini da'vo qilmoqda. Uning bir qancha taniqli arboblari, jumladan, Dehli hukumati va "Am Admi Parti" partiyasi rahbari Arvind Kejrival hibsga olingan yoki tergov qilinmoqda, HMKning bank hisoblari esa soliq organlari tomonidan muzlatilgan. BJP bo'lsa siyosiy aralashuvlarni rad etmoqda. | world |
Qozog'iston prezidenti Qosim-Jomart Toqayev qonunchilikka veyplarni (elektron sigaretalar) taqiqlovchi o'zgartirishlar kiritish to'g'risidagi qonunni imzoladi. Bu haqda davlat rahbari matbuot xizmati xabar berdi . Qonun chekilmaydigan tamaki mahsulotlari, veyplar, ular uchun aromatizatorlar va suyuqliklarni sotish va tarqatishni, shuningdek, ularning reklamasini taqiqlashni nazarda tutadi. Akorda xabarida aytilishicha, hujjat "yoshlar o'rtasida nikotin saqlovchi moddalar tarqalishining oldini olish va unga qarshi kurashish bo'yicha tizimli chora-tadbirlar ko'rishga" qaratilgan. Jinoyat kodeksiga kiritilgan o'zgartirishlar rasmiy e'lon qilingan kundan boshlab 60 kundan keyin kuchga kiradi. Chekilmaydigan tamaki mahsulotlari va veyplarni olib kirish, ishlab chiqarish, sotish va tarqatish 738,4 ming tengegacha (taxminan 1650 dollar) jarima yoki axloq tuzatish ishlari va 50 sutkagacha qamoq bilan jazolanadi . Avvalroq Sog'liqni saqlash vazirligi O'zbekistonga elektron sigaretalar olib kirish va sotishni taqiqlashni taklif qilgan edi . Vazirlik elektron sigaretlardan foydalanish, ayniqsa, yoshlar, jumladan, maktab o'quvchilari orasida ko'payganini qayd etgandi. | world |
Sietl federal sudi dunyoda eng yirik bo'lgan Binance kriptobirjasi asoschisi Chanpen Chjaoni to'rt oylik qamoq jazosiga hukm qildi, deb xabar bermoqda Reuters. Prokurorlar unga uch yillik qamoq jazosini so'ragan edi. Sud 47 yoshli Chjaoni AQShning pul yuvishga qarshi kurash qonunlarini buzganlikda aybdor deb topdi. Prokurorlar Binance rahbariyatini 100 000 ta shubhali tranzaksiyani, jumladan, HAMAS, Al-Qoida va ISHID guruhlariga o'tkazmalarni yashirishda aybladi. Shuningdek, ayblov xulosasida keltirilishicha, birja bolalar jinsiy zo'ravonlik materiallarini sotishni qo'llab-quvvatlagan va tovlamachilikdan tushgan daromadning katta qismini olib kelgan. Binance 4,32 milliard dollar jarima to'lashga rozi bo'ldi, Chjao esa 50 million dollar jinoiy jarima to'ladi, yana 50 million dollarni AQSh Tovar fyuchers savdo komissiyasiga berdi. 2024-yil 1-may holatiga ko'ra, Bloomberg Chanpen Chjaoning boyligini 36 milliard dollarga baholagan . U dunyoning eng boy odamlari ro'yxatida 42-o'rinni egallab turibdi. Binance`ga qarshi ayblovlar ortidan Chjao kriptovalyuta birjasining bosh direktori lavozimidan ketdi. Mart oyida AQSh sudi FTX kripto birjasi asoschisi Sem Benkman-Fridni mijozlardan milliardlab dollar o'g'irlaganlikda ayblab, 25 yilga ozodlikdan mahrum qilgandi . AQSh prokuraturasi buni AQSh tarixidagi eng yirik moliyaviy firibgarliklardan biri deb atagan. | world |
Amerika Qo'shma Shtatlari va Saudiya Arabistoni qirollikka xavfsizlik kafolatlarini beruvchi, Isroil G'azo sektoridagi urushni to'xtatsa, u bilan diplomatik munosabatlarga yo'l ochuvchi mudofaa paktini tayyorlamoqda, deb xabar bermoqda Bloomberg nashri manbalariga tayanib. Kelishuv 7-oktabr kuni HAMASning Isroilga hujumi va G'azo sektoridagi urushdan keyin muzokaralari to'xtab qolgan shartnomaning yangi talqini bo'ladi. Yil boshida Vashington va Ar-Riyod muzokaralarni qayta boshlagan, ko'plab rasmiylar hujjat bir necha hafta ichida imzolanishini kutmoqda, deya ta'kidlaydi agentlik. "Bunday kelishuv Yaqin Sharqni o'zgartirishi mumkin. Bu Isroil va Saudiya Arabistoni xavfsizligini mustahkamlashdan tashqari, AQShning mintaqadagi pozitsiyasini ham mustahkamlaydi, Eron va hatto Xitoyni siqib chiqaradi", — deyiladi maqolada. Bloomberg ma'lumotlariga ko'ra, kelishuvning bir qismi sifatida Saudiya Arabistoni "Amerikaning ilgari taqiqlangan ilg'or qurollariga" kirish huquqiga ega bo'lishi mumkin. Bundan tashqari, arab mamlakati AQShning sun'iy intellektga sarmoyasi va fuqarolik yadroviy dasturini ishlab chiqishdagi yordami evaziga Xitoy texnologiyasining o'z mamlakati tarmoqlariga kirishini cheklashi shart bo'ladi. Kelishuvga erishilgandan so'ng, AQSh va Saudiya Arabistoni Isroil bosh vaziri Binyamin Netanyaxuga "yo Saudiya Arabistoni bilan rasmiy diplomatik munosabatlar o'rnatadigan bitimga qo'shilish" yoki "chetda qolish" tanlovini taqdim etadi. Isroilning kelishuvga qo'shilishining asosiy shartlari "G'azodagi urushni to'xtatish va Falastin davlatchiligiga yo'l ochish" bo'ladi. Biroq kelishuv tafsilotlari bilan tanish manbalar bu reja "shubhalarga to'la" ekani va amalga oshmay qolishi mumkinligini "tan oladi", deb yozadi agentlik. Kelishuv, shuningdek, AQSh Kongressining ma'qullovini talab etadi, ayniqsa, Isroil uni qo'llashni rad etsa, bu Oq uy uchun "qiyin vazifa" bo'ladi. Bloomberg`ning ta'kidlashicha, 2018-yilda Saudiya Arabistoni maxsus agentlari Washington Post sharhlovchisi Jamol Xashshogiyni o'ldirganidan so'ng, ko'plab qonunchilar Saudiya Arabistoni valiahd shahzodasi Muhammad bin Salmon haqida "hali ham ehtiyotkor fikrda". Ular, shuningdek, ar-Riyodning neft qazib olishni kamaytirish strategiyasidan xavotir olmoqda. | world |
Qirg'izistonning Jalolobod viloyati Suzoq tumanida bayram vaqtida muzqaymoq ortilgan mini yuk mashinasi 29 nafar bolani urib yubordi, hozirda ulardan yetti nafari reanimatsiyada, uch nafarining ahvoli og'ir, deb xabar bermoqda "Kabar" agentligi. Sog'liqni saqlash vazirligi ma'lumotlariga ko'ra, jabrlanganlar 9−16 yosh oralig'ida bo'lgan. Jami 18 nafar bola kasalxonaga yotqizilgan. 11 nafar fuqaro voqea joyida tibbiy ko'rikdan o'tkazilib, ambulator davolanishga yuborilgan. Hodisa 2-may kuni tushdan keyin Jerge-Tal qishlog'idagi tog' yonbag'rida maktab o'quvchilari "Manas" dostonini o'qish uchun yig'ilgan respublika tanlovi vaqtida yuz bergan. Viloyat yo'l harakati xavfsizligi boshqarmasi haydovchi Hyundai Porter`ni to'xtatganini, biroq furgon "noma'lum sabablarga ko'ra" tepalikdan pastga harakatlana boshlaganinin ma'lum qildi . Favqulodda vaziyat vaqtida haydovchi mashinada bo'lmagan, shuning uchun bolalar bilan to'qnashuv qasddan sodir etilmagan jinoyat sifatida baholanmoqda, deya ta'kidladi boshqarma. "Porter ishtirokchilarga muzqaymoq tarqatishi kerak edi. Haydovchining so'zlariga ko'ra, u mashinani voqea bo'lib o'tgan joy tepasida to'xtatgan. Mashina nima sababdan pastga yurib ketgani va bolalarni urib yuborgani hozircha noma'lum", — deya xabar bermoqda 24.kg militsiya ma'lumotlariga tayanib. | world |
2022-yildan beri Yevropa kutubxonalaridan XIX asr rus yozuvchilarining 170 dan ortiq nodir kitoblari, asosan, Aleksandr Pushkinning birinchi va ilk asarlari g'oyib bo'lmoqda, deb yozadi The New York Times (NYT) Yevropol ma'lumotlariga tayanib. O'g'irlangan kitoblarning umumiy qiymati 2,6 million dollardan oshadi, ularning har biri narxi o'nlab va yuz minglab dollarlarni tashkil qiladi. Rigadagi Latviya milliy kutubxonasi, Vilnyus universiteti kutubxonasi, Berlin davlat kutubxonasi, Myunxendagi Bavariya davlat kutubxonasi, Xelsinkidagi Finlyandiya Milliy kutubxonasi, Fransiya Milliy kutubxonasi, shuningdek, Parij, Lion va Jenevadagi universitet kutubxonalaridan kitoblar o'g'irlangan. Varshava universiteti kutubxonasi eng ko'p zarar ko'rdi: 78 ta kitob yo'qolgan. O'tgan yili Fransiya Milliy kutubxonasida o'g'rilar nodir kitoblar xonasidan Pushkinning sakkizta va Lermontovning bitta kitobini o'g'irlab ketgan. Ularning taxminiy qiymati 650 ming yevro (696,5 ming dollar). NYT`ning ta'kidlashicha, bu yaqin tarixda kutubxonada sodir etilgan eng yirik o'g'irliklardan biridir. Aksariyat hollarda o'g'irlangan asl kitoblar yuqori sifatli nusxalar bilan almashtirib ketilgan, ular hatto eski qog'ozdagi jigarrang dog'larni ham o'xshatib ketishgan — bu "oldingan o'ylangan operatsiya" belgisidir, deya ta'kidlaydi nashr. Mutaxassislarga ko'ra, ko'plab mamlakatlardan bir xil turdagi kitoblarning qisqa vaqt ichida yo'qolishi misli ko'rilmagan hodisadir. Ushbu o'g'irliklar kutubxonalarni xavfsizlik choralarini kuchaytirishga va dilerlarni rus kitoblarining kelib chiqishini diqqat bilan kuzatishga undadi. NYT Estoniyadagi Tartu universiteti kutubxonasida sodir bo'lgan o'g'rilik holatlaridan birini tasvirlab berdi. 2022-yil aprel oyida — Rossiyaning Ukrainaga keng ko'lamli bostirib kirishi boshlanganidan ko'p o'tmay — u yerga o'zlarini ukrainalik qochqinlar deb tanishtirgan ikki kishi borgan. Ular o'zlarini amaki va jiyan deb tanishtirib, Aleksandr Pushkin va Nikolay Gogol kitoblarining ilk nashrlarini so'ragan. Erkaklar rus tilida gaplashib, jiyani AQShga stipendiya olishga ariza topshirishi uchun chor Rossiyasidagi senzurani tadqiq qilishayotganini aytgan. Kutubxonachilar yordam berishga rozi bo'lgan. Erkaklar 10 kun davomida kitoblarni o'rgangan. Oradan to'rt oy o'tib, kitoblarni rejali tarzda ro'yxatdan o'tkazish chog'ida ular so'rab murojaat qilgan sakkizta kitob g'oyib bo'lib, o'rniga sifatli faksimile nusxalari qo'yilgani ma'lum bo'lgan. Rasmiylar, kutubxonachilar va nodir rus kitoblari bo'yicha mutaxassislar o'g'rilarni "kattaroq baliqlar nomidan harakat qiladigan kichik baliqlar", deb hisoblashadi, deb yozadi gazeta. Ammo o'g'irliklar ortida kim turgani va nima uchun o'g'irlashayotgani ochiq qolmoqda, deya ta'kidlaydi nashr. So'nggi yillarda rus klassikasining dastlabki namunalari G'arb auksionlarida besh va olti raqamli summalarda sotilgan, deya ta'kidladi NYT. Mutaxassislarning aytishicha, bugungi kunda Rossiyada bunday kitoblar savdosi ularning "ulkan madaniy va vatanparvarlik qiymati" tufayli o'smoqda. Fransiya hukumati, shuningdek, davlat tomonidan ruxsat etilgan "Rossiya xazinalarini Rossiyaga olib kelish" urinishini istisno qilmaydi. Yevropol ma'lumotlariga ko'ra, o'g'rilikda gumon qilinib, to'qqiz kishi qo'lga olingan — ularning barchasi Gruziya fuqarolari sanaladi. To'rt kishi aprel oyi oxirida Gruziyada 150 dan ortiq kitob bilan qo'lga olingan. Noyabr oyida fransuz politsiyasi uch nafar gumonlanuvchini hibsga olgandi. Yana bir kishi Estoniyada qo'lga tushgan, yana bir gumonlanuvchi esa Litvada hibsda saqlanmoqda. Yevropa bo'ylab kitob o'g'irlanishi bo'yicha "Pushkin operatsiyasi" deb nomlangan tergov Fransiya politsiyasining madaniy boyliklarni o'g'irlashga qarshi kurash bo'yicha maxsus bo'linmasi tomonidan muvofiqlashtirilmoqda. Huquq-tartibot idoralari xodimlarining so'zlariga ko'ra, o'g'riliklar bilan ba'zilari qarindosh bo'lgan odamlardan iborat tarmoq shug'ullangan. Nodir rus kitoblarini izlab, bu odamlar kutubxona kartalari (ba'zan to'qilgan ismlar bilan) bilan avtobuslarda Yevropa bo'ylab sayohat qilgan va asl kitoblar o'rnini bosadigan yuqori sifatli nusxalarni yaratgan. Pushkin, Gogol va Mixail Lermontovning o'lmas asarlari narxi so'nggi 20 yil ichida keskin ko'tarildi, deya xabar beradi gazeta dilerlari. Xususan, "Yevgeniy Onegin"ning asl qadoqdagi ba'zi boblaridan iborat ilk nashri 2019-yilda Christie's auksionida 467 funt (581 ming dollar)dan ko'proqqa sotilgan. Ukraina bosqinidan keyin Rossiyaga qarshi kiritilgan G'arb sanksiyalari G'arbdagi dilerlarga rossiyaliklarga kitob sotishni taqiqlaydi, bu esa nodir kitoblar uchun mavjud yashirin bozorni kuchaytiradi, deya qayd etadi NYT. Gazeta suhbatlashgan dilerlarga ko'ra, Yevropa kutubxonalaridan o'g'irlangan kitoblar G'arbdagi rasmiy auksionlarda paydo bo'lishi dargumon — ularning ko'pi allaqachon Antikvar kitoblar sotuvchilari xalqaro ligasining yo'qolgan kitoblar reyestriga kiritilgan. Ammo londonlik diler Per-Iv Giymning so'zlariga ko'ra, bular Rossiyadagi eng mashhur kitoblar bo'lib, "nafaqat tajribali kolleksionerlar, balki "sovrin sifatidagi buyumlarini istaganlar" uchun ham jozibador bo'lishi mumkin". Yevropol ma'lumotlariga ko'ra, o'g'irlangan kitoblarning bir qismi allaqachon Moskva va Sankt-Peterburgdagi auksion uylari tomonidan sotib bo'lingan, "ularni endi qaytarib bo'lmaydi". Idora tergov davom etayotganiga asoslanib, gap qaysi kitoblar haqida ketayotganiga aniqlik kiritmadi. | world |
Rossiya qo'shinlari Ukrainaning Xarkov viloyati shimoli-sharqiy hududlariga yangi hujum boshladi. Ukraina Mudofaa vazirligining ma'lum qilishicha , 10-may kuni ertalab soat 5:00 larda rossiyaliklar Volchansk yo'nalishida "zirhli texnikalar ostida mudofaa chizig'ini yorib o'tishga uringan". "Ayni damda bu hujumlar qaytarildi va turli shiddatli janglar davom etmoqda", — deyiladi Ukraina Mudofaa vazirligi xabarida. Frontning ushbu qismida mudofaani kuchaytirish uchun zaxira bo'linmalari hozirlangan. Yangi hujum to'lqinini Ukraina prezidenti Vladimir Zelenskiy ham tasdiqladi. Uning so'zlariga ko'ra, hujum artilleriya o'qlari yordamida to'xtatilgan. "Ertalab soat 7−8 da shiddatli artilleriya jangi bo'lib o'tdi. Hozirgi vaqtga kelib Rossiya hujumi to'xtatilgan", — dedi u. Zelenskiy Ukraina Qurolli kuchlari (UQK) voqealarning bunday rivojlanishiga tayyor ekanini qo'shimcha qildi . "Ukraina ularni hududda askarlarimiz, brigadalarimiz va artilleriyamiz bilan kutib oldi. Muhimi, ular bu yo'nalishda kuchlarni ko'paytirishi mumkin, ammo bizning harbiylarimiz, qo'mondonligimiz buni bilgan va dushmanni o'q bilan kutib olish uchun o'z kuchlarini hisoblab chiqqan", — dedi Ukraina rahbari. Ukrainaning OSINT loyihasi bo'lgan Deep State`ga ko'ra , Rossiya harbiylari chegara bo'ylab aholi gavjum hududlarga, jumladan, Streleche, Krasnoye, Pilnaya, Borisovka (Xarkov yo'nalishi), shuningdek, Gatishe va Pletenevka (Volchansk tomoni) hududlariga "kirishga va mustahkam o'rnashib olishga harakat qilmoqda". Tahlilchilarning fikriga ko'ra, Rossiya armiyasida chuqur oldinga siljish uchun yetarli qo'shin yo'q, "lekin bu manevr uchun asosiy kuchning qanchasidan foydalanishga tayyorligi noma'lum". Reuters agentligi Ukrainaning yuqori darajali harbiy manbasiga tayanib, Rossiya armiyasi UQKni Rossiya chegarasidan 10 kilometr nariga surib, bufer zona yaratishga harakat qilayotganini yozmoqda . Agentlikning ta'kidlashicha, rossiyaliklar Volchansk yaqinida 1 km oldinga siljigan. Ukraina rasmiylari hudud boy berilganini inkor etmoqda. Harkov viloyati harbiy boshqarmasi boshlig'i Oleg Sinegubov UQK "o'z pozitsiyalarini ishonchli ushlayotgani"ni va "biror metr ham yo'qotilmaganini" ma'lum qildi . Uning qo'shimcha qilishicha , butun front hududi uzoq vaqtdan buyon dushman texnikasi kirishi mumkin bo'lgan "kulrang zona"ga aylangan. Rossiyaning keskin kuchaygan o'qqa tutishi munosabati bilan Ukraina hukumati Volchansk va uning atrofidagi hududlar aholisini ixtiyoriy ravishda evakuatsiya qilishni boshladi . Odamlar Harkovga olib ketilmoqda. Rossiya Mudofaa vazirligi hujum haqidagi ma'lumotga hali rasman izoh bermadi. | world |
Apple kompaniyasi o'zining yangi iPad mahsulotiga ishlangan reklamasi uchun uzr so'radi, deb yozmoqda The Guardian. Gap shundaki, 9-may kuni kompaniya bosh direktori Tim Kuk X (sobiq Twitter) ijtimoiy tarmog'ida bir daqiqalik videoni e'lon qildi . Unda musiqa hamohangligida gidravlik press qurilmasi madaniyat va san'atga oid narsalarni maydalab yuborganini ko'rish mumkin: pianino, gitara, televizor, kitoblar, bo'yoq bankalari va boshqalar. Video hozirgacha X tarmog'ida 60 millionga yaqin ko'rildi. Video so'ngida press ta'sirida maydalangan ashyolar o'rnida yangi iPad paydo bo'ladi — shu tariqa Apple o'zining yangi qurilmasi qanchalik yupqa va ko'p funksiyali ekanini ko'rsatmoqchi bo'lgan. Ko'p o'tmay, video ijtimoiy tarmoqlarda keskin tanqidlarga uchradi — aksar foydalanuvchilar reklamani yangi texnologiyalar insoniyat san'ati va tajribasini qanday yo'q qilayotganining namoyishi sifatida qabul qildi. Reklama Kukning sahifasidan, shuningdek, kompaniyaning YouTube kanalidan olib tashlanmadi, biroq Apple mazkur namoyish uchun uzr so'radi va videoni televideniyeda ko'rsatmasligini ta'kidladi. 7-may kuni Apple o'zining navbatdagi taqdimotida yangi modeldagi planshetlar — iPad Air va iPad Pro`ni namoyish etgandi . Ularning yangi modellari diagonali 11 va 13 dyuymli bo'ladi. 13 dyuymli model kompaniya tarixidagi eng ingichka qurilmaga aylandi — 5,1 mm. | world |
Afg'oniston shimolida kuchli yomg'irlar keltirib chiqargan suv toshqinlari oqibatida kamida 150 kishi halok bo'ldi, 100 dan ortiq kishi jarohatlandi. Bu haqda "Tolibon" rasmiylariga tayanib, BBC xabar bermoqda . Bag'lon viloyatining besh tumanida kuchli yog'ingarchilik tufayli o'nlab odamlar bedarak yo'qolgan, qurbonlar soni ortishi mumkinligi haqida ogohlantirilgan. Ijtimoiy tarmoqlardagi suratlarda bir qancha qishloqlardan oqib o'tayotgan suv oqimi vayronagarchiliklarni keltirib chiqargani aks etgan. Mamlakatda so'nggi bir necha hafta ichida g'ayrioddiy kuchli yog'ingarchilik kuzatildi, aprel oyining o'rtalaridan beri suv toshqinlari ko'plab odamlarning hayotiga zomin bo'ldi. Afg'oniston ichki ishlar vazirligi matbuot kotibi Abdulmatin Qani BBC nashriga Bag'lon viloyatida kamida 131 kishi, Tahorda esa 20 kishi halok bo'lganini aytdi. Halok bo'lganlarning ko'pchiligi Bag'lonning Borka tumanidan bo'lib, u yerda 200 dan ortiq odam o'z uylarida qamalib qolgan. Rasmiylar avvalroq vertolyotlar poytaxt Kobuldan to'g'ridan-to'g'ri shimolda joylashgan Bag'longa jo'natilganini, ammo tungi ko'rish chiroqlari yetishmasligi sababli "operatsiya muvaffaqiyatli o'tmaganini"ni aytgan. Uyidan ayrilgan ba'zi oilalarga chodir, ko'rpa-to'shak va oziq-ovqat bilan ta'minlandi, deya qo'shimcha qildi rasmiylar. Kobulni Afg'oniston shimoli bilan bog'lovchi asosiy yo'l yopilgan. Bu safargi hodisa o'tgan oy mamlakat g'arbida sodir bo'lgan suv toshqini o'nlab odamlarning hayotiga zomin bo'lgan, minglab odamlar gumanitar yordamga muhtoj bo'lib qolganidan keyin sodir bo'ldi. Shuningdek, 2000 ga yaqin uy, uchta masjid va to'rtta maktab zarar ko'rdi. Mutaxassislarning ta'kidlashicha, qishning nisbatan quruq bo'lgani tuproqning yog'ingarchilikni o'zlashtirishini qiyinlashtirgan. Afg'onistonda kuchli yomg'ir va suv toshqini har yili odamlarning hayotiga zomin bo'ladi, qishloq joylarida qurilgan ayrim uylar, ayniqsa, bu kabi hodisalar oldida zaiflik qiladi. Mutaxassislarning fikricha, Afg'oniston dunyoning iqlim o'zgarishi ta'siridan eng ko'p aziyat chekayotgan davlatlari qatoriga kiradi. "Tolibon" hukumati matbuot kotibi Zabihulloh Mujohid shanba kuni ijtimoiy tarmoqdagi postida "Yuzlab odamlar bu dahshatli suv toshqini tufayli halok bo'ldi, katta qismi esa jarohat oldi. Toshqinlar shimoli-sharqdagi Badaxshon, shuningdek, G'or va g'arbiy Hirot viloyatlari ham jiddiy ta'sir ko'rsatdi. Katta vayronagarchilik, katta moliyaviy yo'qotishlarga olib keldi", — deb yozdi. | world |
Vladimir Putin Sergey Shoyguni mudofaa vaziri lavozimidan bo'shatib, Rossiya Xavfsizlik kengashi kotibi etib tayinlash haqidagi farmonni imzoladi. Bu haqda "Meduza" yozmoqda . 2008-yil may oyidan buyon Xavfsizlik kengashi kotibi lavozimini egallab kelgan Nikolay Patrushev "boshqa ishga o'tgani munosabati bilan" lavozimidan ozod etildi. Kreml "yaqin bir necha kun ichida" Patrushev egallashi kerak bo'lgan yangi lavozimni belgilash haqida ma'lum qildi. Shoygu Xavfsizlik kengashiga o'tgunga qadar Rossiya Mudofaa vazirligini 12 yil davomida boshqardi — 2012-yil 6-noyabrdan 2024-yil 12-maygacha. Vladimir Putin Rossiya hukumati iste'foga chiqishidan oldin bosh vazirning birinchi o'rinbosari lavozimida ishlagan Andrey Belousovni yangi mudofaa vaziri etib tayinlashni taklif qildi. Uning nomzodi 13−14-may kunlari Federatsiya kengashi tomonidan ko'rib chiqiladi. Belousov 2013-yilda Rossiya prezidentining iqtisodiy masalalar bo'yicha yordamchisi bo'lib ham ishlagan. Andrey Belousov. Foto: government.ru Rossiya prezidentining matbuot kotibi harbiy idoradagi o'zgarishlarni sharhlar ekan, jurnalistlarga Belousovning tayinlanishi "koordinatalar tizimini" o'zgartirmasligini aytdi. "Harbiy tuzilmaga kelsak, bu tayinlov amaldagi koordinatalar tizimini hech qanday tarzda o'zgartirmaydi, harbiy komponent har doim bosh shtab boshlig'ining vakolati bo'lib kelgan, u o'z faoliyatini davom ettiradi, bu borada hozircha hech qanday o'zgarishlar nazarda tutilmagan", — deya Kreml vakilidan iqtibos keltiradi "Interfaks". Peskov, shuningdek, Shoygu Xavfsizlik kengashi kotibi sifatida bir vaqtning o'zida Harbiy-sanoat komissiyasida prezident o'rinbosari bo'lishini, shuningdek, Harbiy-texnik hamkorlik bo'yicha federal xizmatni boshqarib borishini aytdi. "Oldin ham xabar berilganidek, federal xizmat Mudofaa vazirligidan prezident huzuriga o'tkazilmoqda. Uning ishiga ham Sergey Shoygu rahbar bo'ladi va nazorat qiladi", — deya tushuntirdi Kreml vakili. Avvalroq Vladimir Putinning prezidentlik lavozimiga kirishishi munosabati bilan Rossiya hukumati iste'foga chiqqqani haqida yozgandik . | world |
19-may kuni Eron prezidenti Ibrohim Raisiy va boshqa amaldorlarni olib uchayotgan vertolyot mamlakatning Ozarbayjon bilan chegarasiga yaqin hududda halokatga uchradi . Vertolyotda bo'lganlarning barchasi halok bo'ldi . "Gazeta.uz" voqea bilan bog'liq asosiy ma'lumotlarni xronologik tartibda keltirib o'tadi. Eron prezidenti Ibrohim Raisiy bo'lgan vertolyot mamlakatning Ozarbayjon bilan chegarasiga yaqin hududda "qattiq qo'nishni amalga oshirdi". Bu haqda mamlakatning Tasnim agentligi xabar berdi . Associated Press Eron davlat televideniyesiga tayanib, voqea Julfa shahri yaqinida yuz berganini, qutqaruvchilar voqea joyiga yetib borishga harakat qilayotganini ma'lum qildi . Baxtsiz hodisadan oldin Raisiy Ozarbayjon rahbari Ilhom Aliyev bilan ikki davlat chegarasida Araks daryosi bo'yida uchrashgan va muzokaralar o'tkazgan. Associated Press e'lon qilgan videoda Raisiyning bu hududga uchib ketishi chog'ida vertolyot ichida olingan kadrlarni ko'rish mumkin. Voqea yuz bergan taxminiy nuqta. Infografika: Associated Press IRNA agentligi voqea joyiga qutqaruvchilar yetib borgani haqida xabar berdi . Ularning ishiga yomon ob-havo — kuchli tuman, shamol va yomg'ir to'sqinlik qilayotgani ta'kidlandi. Eron axborot agentliklari va boshqa ommaviy axborot vositalari aholini prezidentning salomatligi uchun duo qilishga chorlay boshladi. Eron xalqidan u va uning atrofidagilar uchun duo qilish so'ralgan murojaat Ibrohim Raisiyning Instagram`dagi rasmiy sahifasida ham paydo bo'ldi. Skrin: Ibrohim Raisiyning Instagram'dagi rasmiy sahifasi Tasnim agentligi qutqaruvchilarning to'rtta guruhi voqea sodir bo'lgani taxmin qilinayotgan joyga yaqinlashganini xabar qildi . Shuningdek, mamlakatning 3 nafar vaziri ham mazkur hududda bo'lib turgani aytildi . O'zbekiston tashqi ishlar vazirligi Eron Islom Respublikasi prezidenti Ibrohim Raisiy bo'lgan vertolyotning favqulodda qo'ndirilishi to'g'risidagi xabarni chuqur tashvish bilan qabul qilganini qayd etdi . O'zbekiston tomoni vertolyot yo'lovchilari, jumladan Eronning yuqori martabali vakillari taqdiri haqidagi ma'lumotlarni diqqat bilan kuzatib borayotgani, barcha yo'lovchilar tez orada sog'-salomat topilishiga umid qilayotganini ta'kidladi. Shuningdek, mamlakat zarurat bo'lishi bilan eronlik do'stlariga barcha yordam ko'rsatilishiga to'liq tayyorligini bildirdi. Ba'zi nashrlar vertolyot qulaganidan keyin to'liq yonib ketgani haqida yoza boshladi, yo'lovchilar taqdiri haqida esa bu vaqtga kelib ham rasmiy ma'lumot berilmadi. Qidiruv-qutqaruv ishlari, yomon ob-havoga qaramay, tun bo'yi davom etdi: Eron ommaviy axborot vositalari halokat sodir bo'lgan hududda yomg'ir yog'ayotganini xabar qildi. Vertolyotni qidirishda Eron armiyasi ham ishtirok etdi. Tasnim agentligi vertolyot parchalari mahalliy vaqt bilan soat 6 lar atrofida topilganini qayd etdi . Sal o'tib Eronning Fars agentligi vertolyot qoldiqlari aks etgan videoni e'lon qildi. Eron Qizil yarim oy jamiyati rahbari davlat televideniyesi orqali qutqaruvchilar halokat joyida hayot belgilarini topmaganini aytdi. Eronning Mehr agentligi prezident Ibrohim Raisiy va u bilan uchganlarning bari vertolyot qulashi oqibatida halok bo'lgani haqida xabar berdi . Sal turib ISNA agentligi Eron hukumati bir soat ichida Ibrohim Raisiy o'limi yuzasidan bayonot berishi haqida xabar berdi. Tasnim hukumat a'zolari shoshilinch yig'ilishga chaqirilgani ma'lum qildi. Keyinroq esa bir qator nashrlar Eron vitse-prezidenti Mohsin Mansuri Ibrohim Raisiy vafot etganini tasdiqlagani haqida yozdi. Ibrohim Raisiy vafotidan keyin Eron prezidenti vazifasini mamlakat birinchi vitse-prezidenti Mohammad Mohber bajarishi xabar qilindi. Eron Konstitutsiyasiga ko'ra, muddatidan oldin prezidentlik saylovlari 50 kun ichida o'tkazilishi kerak. Mohammad Mohber. Foto: IRNA Reuters Eron prezidenti uchgan vertolyot AQShda ishlab chiqarilgan Bell 212 vertolyoti bo'lgani haqida xabar berdi . Eron prezidenti Ibrohim Raisiy bo'lgan vertolyot Eron-Ozarbayjon chegarasi yaqinida havoga ko'tarilmoqda. Foto: IRNA Qidiruv hududida 73 ta qutqaruv guruhi ishlayotgani xabar qilindi. Sal turib IRNA axborot agentligi halok bo'lganlarning jasadlari halokat joyidan olib ketilayotgani aks etgan videoni e'lon qildi. Eron davlat televideniyesi odatiy ko'rsatuvlarni to'xtatdi. Vertolyot halokatidan so'ng, televideniye butun mamlakat bo'ylab eronliklarning Raisi sog'ligi uchun ibodat qilayotganini ko'rsata boshladi. Shuningdek, qutqaruvchilar tog'larda vertolyotni qidirayotgani aks etgan kadrlar namoyish etildi. Eron hukumati yig'ilishida Raisi o'tirgan kursida motam tasmasi paydo bo'ldi. Shuningdek, mamlakat bo'ylab barcha sport musobaqalari va tadbirlar bekor qilindi. Tehron fond birjasi o'z faoliyatini bir necha kunga to'xtatdi. Mamlakatda besh kunlik motam e'lon qilindi. Keyinroq Eron hukumati prezident va uning delegatsiyasining vertolyot qulashida halok bo'lgani munosabati bilan bayonot berdi . "Eron xalqining mehnatsevar va tinim bilmagan prezidenti, mamlakatning rivojlanishi va taraqqiyoti yo'lida Eronning buyuk xalqiga xizmat qilishdan boshqa hech narsa qilmadi, va'dasini bajardi va millat uchun o'z hayotini qurbon qildi", — deya bayonotdan iqtibos keltirgan Mehr. Hukumat Eron xalqini "xizmat yo'li" davom etishiga va mamlakat boshqaruvida "uzilishlar" bo'lmasligiga ishontirdi. Shuningdek, O'zbekiston prezidenti Shavkat Mirziyoyev Ibrohim Raisiy va unga hamrohlik qilgan shaxslarning vafoti munosabati bilan mamlakat oliy diniy rahbari oyatulloh Ali Xomaneiyga hamdardlik bildirdi . | world |
Eronda prezident Ibrohim Raisiy vafotidan keyin navbatdan tashqari prezidentlik saylovi 28-iyun kuni bo'lib o'tadi, deb xabar bermoqda Tasnim agentligi. Saylov sanasi bo'yicha qaror maxsus kengash tomonidan qabul qilingan — uning tarkibiga Eron parlamenti spikeri Muhammad Bag'ir G'olibaf, mamlakat sud tizimi rahbari G'ulom Husayn Mohseni-Ejey va birinchi vitse-prezident Muhammad Moxber kiradi. Nomzodlarni ro'yxatga olish 30-maydan 3-iyungacha, saylovoldi targ'ibot ishlari esa 12-iyundan 27-iyunga qadar davom etadi. Mamlakat konstitutsiyasiga muvofiq, Raisiyning vakolatlari vaqtincha Muhammad Moxberga o'tgan. U Eron oliy rahbari Oyatulloh Ali Xomanaiy tomonidan tasdiqlanganidan keyin 50 kun davomida ijroiya hokimiyatini egallaydi. Bloomberg`ning yozishicha , Eronning ma'naviy rahbariyati, ehtimol, o'ta konservativ Raisiy kabi nomzodni prezident sifatida ko'rishni xohlaydi. Moxberning o'zi nomzod bo'ladimi yoki yo'qmi, hozircha aniq emas, deya ta'kidlaydi agentlik. | world |
Yevropa Ittifoqi Kengashi 21-may kuni sun'iy intellektdan (SI) foydalanishni tartibga soluvchi dunyodagi birinchi qonunni ma'qulladi. Bu haqda qonun chiqaruvchi organ saytida xabar berildi . "Bugun [YI] Kengash SI qoidalarini uyg'unlashtirishga qaratilgan ilg'or qonunlarni ma'qulladi… Qonun asosida xavf-xatar asnosidagi yondashuv yotadi, ya'ni jamiyatga zarar yetkazish xavfi qanchalik yuqori bo'lsa, qoidalar shunchalik qattiqroq bo'ladi", — deyiladi xabarda. Kengash hujjat SIni tartibga solish bo'yicha global standartlarni belgilashi mumkin, deb hisoblaydi. Yangi qonun SIga asoslangan turli xil tizimlarni xavfiga qarab tasniflaydi. Cheklangan xavfga ega SI tizimlari "juda oddiy" shaffoflik talablariga bo'ysunadi. Yuqori xavfli SI tizimlari YI bozoriga kirish uchun bir qator majburiyatlarni bajarishi kerak bo'ladi. Fuqarolar huquqlariga tahdid soladigan ba'zi SI ilovalari taqiqlanadi. Xususan, biometrik identifikatsiya tizimlari, "ijtimoiy reyting" tizimlari, shuningdek, inson xatti-harakatlarini boshqaradigan yoki odamlarning zaif tomonlaridan foydalanadigan SIlar taqiqlanadi. Qonun mart oyida Yevroparlament tomonidan ma'qullangan edi . O'shanda deputatlar hujjatning maqsadi "asosiy huquqlar, demokratiya, qonun ustuvorligi va ekologik barqarorlikni yuqori xavfli sun'iy intellektdan himoya qilish, shuningdek, innovatsiyalarni rag'batlantirish va Yevropani bu sohada yetakchi qilish" ekanini ta'kidlagandi. Endi hujjat YI Kengashi va Yevroparlament rahbarlari tomonidan imzolanishi kerak, shundan so'ng u taxminan bir oydan keyin kuchga kiradi. YI mamlakatlariga undan foydalanishga tayyorgarlik ko'rish uchun ikki yil vaqt beriladi. | world |
Norvegiya Falastinni mustaqil davlat sifatida tan oldi. Bu haqda mamlakat bosh vaziri Yonas Gar Stere ma'lum qildi, deb yozdi mahalliy NRK nashri. Irlandiya bosh vaziri Saymon Xarris va Ispaniya bosh vaziri Pedro Sanches ham Falastin davlatini tan olish bo'yicha qarorni e'lon qildi. Norvegiya va Ispaniyaning qarori 28-maydan kuchga kiradi. "O'n minglab odamlar halok bo'lgan va yaralangan urushning avj olgan vaqtida biz isroilliklar va falastinliklar uchun siyosiy yechim taklif qiladigan yagona muqobilni saqlab qolishimiz lozim: tinchlik va xavfsizlikda, yonma-yon yashovchi ikki davlat", — dedi Norvegiya bosh vaziri Yonas Gar Stere. Bu qarorlardan so'ng Yevropa Ittifoqining Falastinni mustaqil davlat sifatida tan olgan mamlakatlari soni 13 taga yetdi. Agence France-Presse`ning yozishicha , Isroil Falastin mustaqilligini tan olish rejalari tufayli Norvegiya va Irlandiyadagi elchilarini chaqirib olishga qaror qilgan. Ma'lumot uchun, G7 (Kanada, Fransiya, Germaniya, Italiya, Yaponiya, Buyuk Britaniya va AQSh) davlatlaridan hech biri Falastinni tan olmaydi, Birlashgan Millatlar Tashkilotining 193 a'zosidan 140 dan ortig'i tan oladi. | world |
AQSh Vashington bilan "tarang" munosabatlar sharoitida Kiyevni tinchlantirish uchun qo'llab-quvvatlash belgisi sifatida Ukraina bilan yangi ikki tomonlama xavfsizlik shartnomasini imzolashga yaqin turibdi, deb yozmoqda Financial Times (FT). Nashrning qayd etishicha, bu Ukraina NATO davlatlari bilan tuzgan shartnomalar ichida eng muhimi bo'ladi — ular uzoq muddatli qo'llab-quvvatlash, jumladan, harbiy tayyorgarlik, razvedka ma'lumotlarini almashish va iqtisodiy yordam bo'yicha majburiyatlarni belgilaydi. AQSh rasmiylarining FT`ga aytishicha, Ukraina prezidenti Vladimir Zelenskiy va AQSh prezidenti Jo Bayden 13−15-iyun kunlari Italiyada bo'lib o'tadigan G7 ("Katta yettilik") sammiti doirasida ikki tomonlama xavfsizlik bitimini imzolashi kutilmoqda. Kelishuv so'nggi haftalarda muhokama qilindi, bu Kiyev va Vashington o'rtasidagi munosabatlardagi keskinlikning oshishi bilan belgilanadi, deb yozdi FT. Bayden 15−16-iyun kunlari Shveysariyada bo'lib o'tadigan Ukraina bo'yicha tinchlik sammitida ishtirok etmasligidan Ukraina hukumatining hafsalasi pir bo'lgan. Avvalroq Amerika OAVlari Bayden sammitni shu kunlarda Kaliforniyada bo'lib o'tadigan saylovoldi kampaniyasi uchun mablag' yig'ish tadbiriga to'g'ri kelishi sababli o'tkazib yuborishi mumkinligi haqida xabar bergan edi. Shveysariyada bo'lib o'tadigan sammitda AQSh nomidan yuqori martabali amaldor ishtirok etishi kutilmoqda. "AQSh va prezident Bayden prezident Zelenskiy va Ukraina xalqi yonida bo'lib keldi va tinchlik sammitida kim qaysi kursida o'tirishidan qat'i nazar, bu davom etadi", — dedi Oq uy Milliy xavfsizlik kengashi vakili Jon Kirbi. O'tgan yil davomida Ukraina YeI va NATOga a'zo qator davlatlar, jumladan, Buyuk Britaniya, Germaniya, Fransiya, Daniya, Kanada, Italiya, Ispaniya va boshqa davlatlar bilan xavfsizlik bo'yicha ikki tomonlama shartnomalar tuzgan. | world |
2023-yilning may oyidan beri odamlar antropogen iqlim o'zgarishlari bo'lmagan davrdagidan o'rtacha 26 kun ko'proq anomal issiqlikni boshdan kechirdi, deb yozadi The New York Times olimlarning yangi tadqiqotiga tayanib. 28-may kuni chop etilgan tahlil bir necha guruhlar o'rtasidagi hamkorlik natijasi bo'ldi: Qizil Xoch va Qizil Yarim oyning iqlim markazi Climate Central va ekstremal ob-havo hodisalarini o'rganuvchi ilmiy tashabbus bo'lgan World Weather Attribution (WWA). Tadqiqotchilar agar kunduzgi harorat 1991 va 2020-yillar oralig'ida qayd etilgan kunduzgi haroratning 90 foizidan yuqori bo'lsa, u anomal darajada issiq, deb hisobladi. Matematik modellashtirishdan foydalanib, olimlar faraziy ravishda, agar antropogen iqlim o'zgarishi bo'lmasa, g'ayrioddiy issiq kunlar soni ancha kam bo'lishini hisoblab chiqdi. Ularning hisob-kitoblariga ko'ra, dunyo aholisining qariyb 80 foizi kamida 31 kun davomida anomal issiqlikni boshdan kechirgan. Tadqiqot mualliflari sayyora isishining asosiy sababi sifatida qazib olinadigan yoqilg'ilarning yonishini ko'rsatmoqda, bu atmosferada issiqlikni ushlab turuvchi gazlar miqdorining oshishiga olib kelgan. Qo'shimcha issiq kunlar soni mintaqadan mintaqaga farq qiladi, qayd etadi tadqiqot. Ba'zi mamlakatlarda bu faqat ikki yoki uch hafta. Boshqalarda, jumladan, Kolumbiya, Indoneziya va Ruandada farq 120 kundan ortiq. AQShda 39 ta rekord issiq kun qayd etilgan. Olimlar, shuningdek, o'tgan yilning may oyidan buyon sayyora qancha issiqlik to'lqinlarini boshdan kechirganini ham hisoblab chiqdi. Ular Antarktidadan tashqari har bir qit'ada 90 ta davlatga ta'sir qiluvchi 76 ta epizodni aniqladi. Avvalroq Kembrij universiteti (Buyuk Britaniya) va Iogann Gutenberg universiteti (Germaniya) olimlari 2023-yilning yozi Shimoliy yarimsharda so'nggi ikki ming yillikdagi eng issig'i bo'lganini aniqlagan edi . Meteorologlar, shuningdek, 2023-yilni sayyora iqlimini hujjatlashtirilgan kuzatish boshlangan 1850-yildan beri eng issiq yil deb tan olgan . | world |
Nyu-York hakamlar hay'ati AQSh sobiq prezidenti Donald Trampni 2016-yilgi saylovlar oldidan pornoaktrisa Stormi Deniyelsga o'tkazilgan to'lovni yashirish maqsadida biznes hisobotlarini soxtalashtirishda aybdor deb topdi, deya xabar berdi Reuters. Tramp AQSh tarixida jinoiy ishda aybdor deb topilgan birinchi prezidentga aylandi. Ikki kun davom etgan muhokamalardan so'ng 12 kishidan iborat hakamlar hay'ati Trampni ko'rib chiqilgan barcha 34 ta band bo'yicha aybdor deb topdi. Tramp qimir etmay o'tirdi va hukmni tingladi, deya qayd etdi agentlik. 77 yoshli siyosatchi aybdor ekanini rad etdi va qaror ustidan shikoyat qilishi kutilmoqda. "Bu sharmandalik edi", dedi u aybdor deb topilganidan keyin. Trampga jazo chorasini sudya Xuan Merchan belgilaydi. Hukm 11-iyul kuni, Respublikachilar partiyasi 5-noyabrda bo'lib o'tadigan saylovlar oldidan Trampni prezidentlikka rasman nomzod qilib ko'rsatishni rejalashtirayotganidan bir necha kun oldin e'lon qilinadi. Ayblovga ko'ra, 2016-yilgi prezidentlik saylovlari oldidan Tramp advokati orqali Denielsga u bilan bo'lgan munosabati haqida sukut saqlashi uchun 130 ming dollar to'lagan. To'lovning o'zi qonunbuzarlikka kirmasdi, biroq Tramp va uning advokati Maykl Koen buni yuridik xizmatlar uchun to'lov sifatida ko'rsatgan, o'z navbatida, Nyu-York shtatida bu hisobotlarni soxtalashtirish deb baholanmoqda va jinoiy javobgarlikka sabab bo'ladi. Koen va Deniels sud jarayonida ayblovchi tomon sifatida guvohlik berdi. Reuters agentligining ta'kidlashicha, biznes hisobotlarini qalbakilashtirish uchun maksimal jazo to'rt yillik qamoq hisoblanadi. Aybdor deb topilganlar ko'pincha qisqaroq muddatga qamaladi yoki jarima to'laydi, shuningdek, sinov muddatini oladi. Qamoq jazosi qonun bo'yicha Trampning saylovoldi tashviqotini yuritishi yoki g'alaba qozongan taqdirda lavozimga kirishishiga to'sqinlik qilmaydi. Stormi Deniyelsga to'lov ishi yana bir bor prezidentlikka qaytishga urinayotgan Trampga qarshi ochilgan to'rtta jinoiy ishdan biri hisoblanadi. Unga qarshi, shuningdek, Jorjiyadagi 2020-yilgi saylov natijalarini bekor qilishga urinish , 2021-yil yanvarida Kapitoliyga hujum qilish va maxfiy hujjatlar bilan noqonuniy muomala qilish bilan bog'liq ayblovlar ilgari surilmoqda. Tramp ularning har biri bo'yicha aybdor ekanini rad etmoqda. Nyu-York ishi Trampga qarshi ochilgan to'rtta jinoiy ishning eng kam ahamiyatli bo'lgani hisoblanadi. Ammo mazkur hukm saylov oldidan chiqarilgan yagona hukm bo'lishi mumkinligi tufayli muhim bo'lib turibdi. Qolgan jarayonlar muammolar tufayli kechiktiriladi. | world |
Xitoy yirik pandalarni 2024-yil oxirigacha Vashingtondagi Smitson milliy hayvonot bog'iga qaytaradi. U yerda yosh juftlik paydo bo'lishi kutilmoqda — erkak Bao Li va ayol Sin Bao pandalar, ular 2 yoshda. Hayvonot bog'i pandalarning qaytishini 29-may kuni e'lon qildi va bu xabarga AQShning birinchi xonimi Jill Bayden ishtirokidagi videorolik ilova qilindi. "Biz ushbu tarixiy lahzani intiqlik bilan kutamiz va uni mamlakatimiz poytaxtida nishonlaymiz", — dedi Amerika prezidentining rafiqasi quvonch bilan. U sahna ortidan otilgan o'yinchoq pandani tutib olib, qo'shimcha qildi: "Bu rasman! Pandalar Vashingtonga qaytadi!" Pandalar hayvonot bog'i va Xitoy yovvoyi tabiat assotsiatsiyasi (CWCA) o'rtasidagi kelishuv doirasida olib kelinadi. Hayvonlar 10 yilga ijaraga beriladi. Hayvonot bog'i tadqiqot va tabiatni muhofaza qilish bo'yicha sa'y-harakatlarini qo'llab-quvvatlash uchun CWCA`ga yiliga 1 million dollar to'laydi. Dunyodagi barcha pandalar Xitoyga tegishli. Pekin, an'anaga ko'ra, pandalarni minnatdorlik ma'nosida do'st mamlakatlardagi hayvonot bog'lariga yuboradi. Bu amaliyot panda diplomatiyasi deb ataladi. 1941-yildan 1984-yilgacha Xitoy hukumati pandalarni boshqa mamlakatlarga hadya qilgan. 1984-yilda Xitoy hukumati pandalarni milliy boylik deb e'lon qildi va ularni faqat ijaraga berishni boshladi. Shartnomalarda pandalar va ularning barcha avlodlari Xitoy mulki bo'lib qolishi, tug'ilgan bolalar esa to'rt yoshga to'lgunga qadar Xitoyga qaytarilishi ko'zda tutilgan. The Washington Post gazetasining qayd etishicha , pandalarning qaytishi haqidagi xabar AQSh va Xitoy o'rtasidagi keskin munosabatlarni inobatga olgan holda kutilmagan holat bo'ldi. Pandalar Qo'shma Shtatlarga 1970-yillardan beri olib kelinadi, ammo so'nggi bir necha yil ichida Pekin Amerika hayvonot bog'laridan pandalarni qaytarib olishni boshladi va ba'zilar buni siyosiy sabablar deb bog'laydi. 2023-yil noyabr oyida yirik pandalar Mey Syan, Tyan Tyan va ularning bolasi Syao Sitszi Vashington hayvonot bog'idan o'z uylariga qaytgandi. Mey Syan va Tyan Tyan Vashingtonda bir necha o'n yil yashab, hayvonot bog'ining ramziga aylangan. Pandalarga g'amxo'rlik qilish va o'rganish qimmatga tushadi, shuning uchun hayvonot bog'i xarajatlarni qoplash uchun 25 million dollarlik yig'imni e'lon qildi. Hayvonot bog'ida yangi suvenirlar sotuvi bilan "Pandalar kelmoqda!" kampaniyasi ham boshlandi (The pandas are coming). Bao Li va Sin Bao. Foto: Vashingtondagi Smitson milliy hayvonot bog'i. Xitoy rahbari Si Szinpin 2023-yil noyabr oyida San-Fransiskoda AQSh prezidenti Jo Bayden bilan shaxsan uchrashgach, Xitoy pandalarni AQShga qaytarishi mumkinligiga ishora qilgandi . U pandalarni "Xitoy va Amerika xalqlari o'rtasidagi do'stlik elchilari" deb atagandi. Shu yilning aprel oyi oxirida Xitoy Yovvoyi tabiatni muhofaza qilish assotsiatsiyasi ham Pekin Kaliforniyadagi San-Diyego hayvonot bog'iga 10 yillik ijaraga bir juft panda yuborishini ma'lum qilgan. | world |
Bir necha oy davomida Rossiya qo'shinlari qurol va o'q-dorilar yetishmayotgan Ukraina qo'shinlariga qarshi faqat "cheklangan darajadagi muvaffaqiyatlarga" erishdi, deb yozmoqda Bloomberg. Hozirda Amerika va Yevropa ittifoqchilaridan Ukrainaga qurol yetkazib berish qayta boshlanganidan so'ng Rossiya Ukraina shaharlaridagi energetika infratuzilmasiga raketa va dronlardan zarba berishda davom etayotgan bo'lsa-da, "Rossiya yutug'i uchun oynalar yopilib bormoqda", — deyiladi materialda. Agentlikning qayd etishicha, Rossiyaning Xarkov viloyatida yangi front ochishga urinishi Rossiya prezidenti Vladimir Putin tomonidan belgilab berilgan chegara bo'ylab bufer zona yaratish maqsadiga erisha olmagani uchun "boshi berk ko'chaga kirib qolgan". Rossiya qo'shinlari, shuningdek, fevral oyida Ukrainaning Avdeyevka shahrini "katta yo'qotishlar evaziga" qo'lga kiritganidan so'ng "juda kam muvaffaqiyatga erishdi" va so'nggi bir necha hafta ichida ular sharqiy Donetsk viloyatidagi Chasov Yar shahrini egallashga harakat qildi, deb qayd etadi Bloomberg. "Bu Putin uchun tobora jiddiy muammoga aylanib bormoqda, chunki armiyaning harbiy ustunligi zaiflasha boshlamoqda", — deyiladi maqolada. Mutaxassislar tomonidan Rossiya qo'llayotgan "qirg'inbarot urush" strategiyasi Rossiya armiyasining o'zi uchun "juda qimmat va qonli" deya baholanmoqda. Bloomberg nashrining ta'kidlashicha, AQSh Kongressi Kiyevga uzoq kutilgan 61 milliard dollarlik yordam paketini ma'qullaganidan so'ng Ukrainaga qurol-yarog'lar kirib kelgani sababli muvozanat o'zgara boshlagan. Shu bilan birga, agentlik ma'lumotlariga ko'ra, yetkazib berishning kechikishi davrida Ukraina qo'shinlari Rossiya armiyasining o'n barobar ustunligiga qaramay, umuman olganda, chiziqni ushlab tura olgan. Ukraina prezidenti Vladimir Zelenskiy ham Rossiyaning Xarkov viloyatidagi hujumi muvaffaqiyatsizlikka uchraganini ma'lum qildi. "Ahamiyatli natija shundaki, Rossiya armiyasi Xarkov operatsiyasini amalga oshira olmadi. Biz hozir ularni imkon qadar ushlab turamiz va yerimizga kirib, Xarkov viloyatini vahimaga solayotgan rus bo'linmalarini yo'q qilamiz. Bu yo'nalish mustahkam va yanada mustahkamroq bo'ladi", — degan u. Ukraina Qurolli kuchlari bosh qo'mondoni Aleksandr Sirskiy o'tgan hafta Rossiya bir necha frontda, jumladan, Xarkovda ham hujumlar davom etayotganini va vaziyat "qiyinligicha qolayotganini" aytgandi . | world |
BMT Xavfsizlik kengashi AQSh prezidenti Jo Bayden tomonidan ilgari surilgan G'azo sektorida o't ochishni to'xtatish va garovga olinganlarni ozod qilish rejasiga rozilik bildirishga chorlovchi rezolyutsiya loyihasini qabul qildi. Bu haqda The Guardian xabar berdi . Ovoz berish jarayonida qatnashgan davlatlarning 14 tasi hujjatni yoqladi, Rossiya ovoz berishdan tiyildi. Oq uy ma'lumotlariga ko'ra, reja uch bosqichdan iborat bo'lib, birinchi bosqichda vaqtincha o't ochishni to'xtatish, falastinlik asirlarni ozod qilish evaziga HAMAS tomonidan garovga olinganlarni ozod qilish va o'lgan asirlarning jasadlarini topshirishni nazarda tutadi. Ikkinchi bosqich Isroil qo'shinlarini G'azo sektoridan to'liq olib chiqib ketish, shuningdek, "harbiy harakatlarni doimiy to'xtatish"ni o'z ichiga oladi. Uchinchi bosqichda AQSh va xalqaro hamjamiyat ko'magida mintaqani qayta tiklash bo'yicha keng ko'lamli rejani amalga oshirish nazarda tutilgan. AQShning BMTdagi doimiy vakili Linda Tomas-Grinfild rezolyutsiya loyihasi qabul qilinganidan so'ng o'z nutqida Xavfsizlik kengashi qarorini olqishlab, "bugun biz tinchlik uchun ovoz berdik" deya ta'kidladi. Hujjatda Isroil AQSh taklif qilgan rejaga rozi ekani ta'kidlangan. Unda, shuningdek, HAMASni ham ushbu taklifni qo'llab-quvvatlashga chorlov mavjud. BMT Xavfsizlik kengashi qaroridan ko'p o'tmay, HAMAS hujjat qabul qilinganini olqishlashini e'lon qildi. Biroq guruhning o't ochishni to'xtatish bo'yicha rejaga amalga qilish niyati bor-yo'qligi noma'lumligicha qolmoqda, deb yozdi The Guardian. Shuningdek, nashr rezolyutsiyada Isroil rejani qo'llab-quvvatlashi haqida gap ketganiga qaramay, mamlakat bosh vazir Binyamin Netanyaxu bu borada tanqidiy fikrlar bildirganini eslatdi. Xususan, u HAMASning harbiy salohiyatini to'liq yo'q qilmasdan turib, uzoq muddatli o't ochishni to'xtatish bo'yicha har qanday taklif befoyda ekanini aytgandi. | world |
Telegram asoschisi Pavel Durov kanalida yozda Markaziy Osiyoga borishni rejalashtirayotganini ma'lum qildi . "Men Telegram bosh direktori sifatida ta'tilga chiqmayman. Buning o'rniga, foydalanuvchilarimiz bilan noodatiy manzillarda uchrashish orqali ishlashni davom ettiraman. Bu yozda men Markaziy Osiyoga borib, u yerda hayot qanday ekanini ko'rishga, odamlar Telegram`dan qanday foydalanishini va ularning raqamli ehtiyojlarini o'rganishga qaror qildim", — deb yozdi u. Pavel Durov qaysi mamlakatlarga qachon borishni rejalashtirayotganiga aniqlik kiritmadi, biroq u "kashfiyotlari"ni Telegram`dagi kanali obunachilari bilan ulashishga va'da berdi. Pavel Durov Dubayda yashaydi, Rossiya, Fransiya, BAA, shuningdek, Sent-Kits va Nevis davlatlari fuqaroligiga ega. U 15,5 milliard dollar boylik bilan Forbes reytingida 122-o'rinni egallab turibdi. | world |
Afrika janubi-sharqidagi Malavi vitse-prezidenti aviahalokat oqibatida vafot etdi, deb yozmoqda Reuters. 51 yoshli Saulos Chilima va yana to'qqiz kishi bo'lgan samolyot 10-iyun, dushanba kuni poytaxt Lilongvedan sobiq adliya vaziri Ralf Kasambaraning dafn marosimi bo'lib o'tishi kerak bo'lgan Mzuzu shahriga uchayotgan bo'lgan. Ko'rinishning yomonlashuvi sababli samolyot radar ekranlaridan g'oyib bo'lgan. Ko'p o'tmay, samolyot qoldiqlari tog'li hududdan topilgan. Malavi prezidenti Lazarus Chakvera 11-iyun kuni bortdagilarning barchasi halok bo'lganini ma'lum qildi. Malavi vitse-prezident mamlakatdagi ikkinchi oliy mansabdor shaxs hisoblanadi. U AQShda bo'lgani kabi prezident bilan birgalikda saylanadi. Chilima 2014-yildan beri vitse-prezident lavozimini egallab kelayotgandi. Qayd etilishicha, marhum vitse-prezident 2025-yilgi saylovlarda prezidentlikka nomzod bo'lishi kutilayotgandi. Chilima 2022-yilda poraxo'rlikda ayblanib hibsga olingan. Biroq 2024-yil may oyida ishni to'xtatish to'g'risida bildirishnoma yuborilganidan so'ng Malavi sudi unga qo'yilgan ayblovlarni bekor qilgan, Chilima esa aybini rad etgandi. Eslatib o'tamiz, may oyida Eron prezidenti Ibrohim Raisiy vertolyot qulashi oqibatida halok bo'lgandi . Prezidentdan tashqari, tashqi ishlar vaziri hamda Eronning Sharqiy Ozarbayjon viloyati gubernatori ham aviahalokat qurboni bo'lgan. | world |
Chernogoriya, Bosniya, Albaniya va Xorvatiyaning Adriatika dengizi qirg'oqlaridagi katta qismida elektr energiyasida keng miqyosdagi uzilishlar sodir bo'ldi, deya xabar bermoqda Reuters Chernogoriya elektr tarmoqlari operatori CEDIS va mahalliy OAVga tayanib. Agentlikning qayd etishicha, shu kunlarda mamlakatlarda havo harorati Selsiy bo'yicha 40 darajaga yaqinlashgan. "Tarmoqdagi uzilishlar tufayli Chernogoriyaning deyarli barcha qismi elektr energiyasiz qoldi", — deb yozdi CEDIS Facebook`da. Reuters muxbirining xabar berishicha, Bosniya va Gersegovina poytaxti Sarayevo hamda Banya-Luka va Mostar shaharlari ham elektr energiyasiz qolgan. Mahalliy OAV butun mamlakat bo'ylab elektr energiyasi uzilishi haqida xabar bermoqda. Xorvatiyaning Adriatika qirg'oqlaridagi ko'p qismida ham elektr yo'q. Xorvatiyaning HEP energetika kompaniyasi mamlakatning ayrim hududlarida elektr o'chayotganiga "xalqaro uzilishlar" sabab bo'lganini aytdi. Dengiz bo'yidagi Split shahrida svetoforlar ishlamay qolganidan keyin transport harakati to'xtab qoldi. Butun shahar bo'ylab tez yordam sirenalari eshitildi, deb yozadi agentlik. Albaniyaning Top Channel teleradiokompaniyasi bir qator shaharlar, jumladan, poytaxt Tiranada elektr energiyasi uzilganini xabar qildi. Telekanal ma'lumotlariga ko'ra, bunga Chernogoriyadan kelayotgan aloqa liniyasining nosozligi sabab bo'lgan. Bosniyalik Dnevni avaz nashrining yozishicha , nosozlikka elektr liniyalarga haddan tashqari yuklama sabab bo'lishi mumkin. Gazetaning yozishicha, blekaut Sarayevoda transport kollapsiga olib kelgan. Balkan Insight nashrining qayd etishicha , elektr energiyasida uzilishlar Chernogoriyada boshlangan. | world |
Saudiya Arabistonida Haj ziyorati chog'ida 1301 kishi halok bo'ldi, ularning aksariyati ro'yxatdan o'tmagan ziyoratchilardir, deb xabar bermoqda Saudi Press Agency (SPA) mamlakat sog'liqni saqlash vaziri Fahd al-Jalajelga tayanib. "Haj vaqtida halok bo'lganlar soni 1301 nafarga yetdi, ularning 83 foizi Haj ziyoratiga kelishga ruxsati yo'q va to'g'ridan-to'g'ri quyosh nuri ostida uzoq masofalarni boshpana va qulayliksiz piyoda bosib o'tganlardir. Halok bo'lganlar orasida bir necha keksalar va surunkali kasalliklarga chalinganlar bor", — dedi vazir (SPA iqtibosi). Vafot etganlarning barchasining shaxsi aniqlanib, Makkada dafn etildi, dedi vazir. Associated Press ma'lumotiga ko'ra , halok bo'lganlar orasida 660 nafar Misr fuqarosi bor. Agentlik manbalariga ko'ra, ulardan faqat 31 nafari mamlakatda qolish huquqiga ega bo'lgan. Misr ziyoratchilarga Saudiya Arabistoniga ruxsatsiz borishga yordam bergan 16 ta sayyohlik agentligining litsenziyasini bekor qildi. Bundan tashqari, Indoneziyadan 165, Hindistondan 98 va Iordaniya, Tunis, Marokash, Jazoir va Malayziyadan o'nlab fuqarolar halok bo'lgan. Iordaniya va Tunis rasmiylari ziyoratchilarning o'limiga jazirama sabab bo'lganini qayd etdi. Associated Press muxbirlari ziyoratchilarning jaziramada, ayniqsa, Hajning ikkinchi va uchinchi kunlarida hushidan ketib, yiqilganini ko'rgan. | world |
24-iyun kuni Janubiy Koreyaning Xvason shahridagi Aricell litiy batareyalar zavodida yong'in sodir bo'ldi, buning oqibatda kamida 22 kishi halok bo'ldi, deya xabar bermoqda Yonhap. Qayd etilishicha, yong'in mahalliy vaqt bilan soat 10:30 atrofida 35 mingga yaqin akkumulyator saqlanadigan ombordagi batareyalar portlaganidan so'ng boshlangan. Hodisa sabablari hozircha aniq emas. Qutqaruvchilar yong'inni 5 soatda o'chirgan. Halok bo'lganlar orasida 20 nafar xorijlik bo'lib, ularning 18 nafari Xitoy va bir nafari Laos fuqarosi hamda fuqaroligi hali aniqlanmagan yana bir ishchi, deb yozadi Yonhap. Rasmiylarning aytishicha, qurbonlar soni ortishi mumkin va kamida bir kishi bedarak yo'qolgan. Zavodning yana ikki ishchisi jiddiy jarohat olgan. Prezident Yun Sok Yol voqea joyiga tashrif buyurgan. Ichki ishlar vaziri atrofdagi hududlarning xavfli kimyoviy moddalar bilan ifloslanishining oldini olish choralarini ko'rishga chaqirdi, deb yozadi Reuters. Agentlikning yozishicha, Aricell kompaniyasi 2020-yilda tashkil etilgan bo'lib, sensorlar va radioaloqa qurilmalari uchun litiy birlamchi akkumulyatorlarni ishlab chiqaradi. Kompaniyaning so'nggi ma'lumotlariga ko'ra, zavodda 48 nafar xodim ishlaydi. | world |
G'azoda Falastinning HAMAS guruhi bilan "jangning shiddatli bosqichi nihoyasiga yetmoqda", dedi Isroil bosh vaziri Binyamin Netanyaxu 2023-yil 7-oktabrdan beri Isroil matbuotiga bergan birinchi intervyusida. "Bu urush tugaydi degani emas, ammo hozirgi bosqichdagi urush Rafahda tugaydi. Bu haqiqat", — dedi u 14-kanal jurnalistlariga. Bosh vazir, shuningdek, G'azoda asirga olingan garovdagilarni qaytarish bo'yicha HAMAS bilan "qisman kelishish"ga tayyor ekanini aytdi, biroq urush HAMAS yo'q qilinmaguncha davom etishini yana bir bor ta'kidladi. Netanyaxuning aytishicha, G'azodagi shiddatli janglar tugagach, Isroil so'nggi haftalarda "Hizbulloh" bilan janglar avj olgan Livan bilan shimoliy chegarasiga qo'shimcha kuchlarni joylashtirishi mumkin. "Biz buni, birinchi navbatda, mudofaa maqsadida, ikkinchidan, fuqarolarimizni uyga qaytarish uchun qilamiz. Agar buni siyosiy jihatdan qila olsak, ajoyib bo'lar edi. Agar bunaqa bo'lmasa, biz boshqacha yo'l tutamiz, lekin biz hammani — shimol va janubning barcha aholisini uyga qaytaramiz", — deya qo'shimcha qildi u. Eron tomonidan qo'llab-quvvatlanadigan "Hizbulloh" shia harakati Yaqin Sharqdagi eng kuchli harbiy tuzilmalardan biriga ega, deb ta'kidladi CNN. "Hizbulloh" o'tgan yilning oktabr oyidan beri Isroilga qarshi hujumlarini kuchaytirgan. Isroil shimolida davom etayotgan mojaro tufayli o'n minglab odamlar evakuatsiya qilindi. Livan janubidagi aholi punktlari ham bo'shab qoldi. Manbalarning CNN telekanaliga ma'lum qilishicha, Isroil hukumati allaqachon AQShni "Hizbulloh"ga qarshi ehtimoliy hujumga tayyorgarlik ko'rish uchun G'azo janubidan Isroil shimoliga qo'shinlarni o'tkazish rejalari haqida xabardor qilgan. AQSh rasmiylari Isroil va "Hizbulloh" o'rtasida keng ko'lamli urush boshlangan taqdirda, guruh shimoldagi Isroil havo mudofaa tizimlarini, jumladan, mashhur "Temir gumbaz"ni yo'q qilishi mumkinligidan jiddiy xavotirda, deb yozmoqda telekanal. Avvalroq BMT bosh kotibi Antoniu Guterrish Isroil va "Hizbulloh" o'rtasidagi keskinlashuvdan "chuqur xavotir" bildirib , "Livan navbatdagi G'azoga aylanishiga" yo'l qo'ymaslikka chaqirgandi. | world |
AQSh Oliy sudi 1-iyul kuni sobiq prezident Donald Trampning da'vosi yuzasidan qaror chiqardi. Sud qaroriga ko'ra, sobiq prezidentlar rasmiy xatti-harakatlari uchun jinoiy javobgarlikka tortilmaydi, lekin shaxsiy ravishda sodir etilgan qilmishlari uchun bunday emas, deb xabar bermoqda CNN. Qaror uchtaga qarshi oltita ovoz bilan qabul qilindi. Gap Trampning 2021-yil yanvarida Kapitoliyga bostirib kirishga aloqadorligi bo'yicha ish haqida bormoqda. Sobiq prezidentga to'rtta modda, jumladan, davlatni aldash maqsadida til biriktirish bo'yicha ayblov qo'yilgan. Tramp o'ziga qo'yilgan barcha ayblovlarni rad etib, prokuraturani "jodugar ovi" deb atagan. Uning advokatlari Kolumbiya okrugi Apellyatsiya sudiga apellyatsiya arizasi topshirgan va sud Trampga qarshi qaror chiqargandi. Shundan so'ng siyosatchining advokatlari ishni ko'rib chiqishga rozi bo'lgan Oliy sudga murojaat qildi. Oliy sud mamlakat sobiq rahbarining qaysi xatti-harakatlari jinoiy javobgarlikka tortishdan daxlsizlik bilan ta'minlanadi, qaysilari yo'q — quyi sudlar ixtiyoriga qoldirdi. Oliy sud qarori Kapitoliyga bostirib kirganlik uchun jinoiy sud jarayonini yillar davomida kechiktirishi mumkin, deb ta'kidladi CNN. Bu, shuningdek, Tramp ayblanayotgan boshqa holatlarga, jumladan 2020-yilgi prezidentlik saylovining Jorjiya shtatidagi natijalarini bekor qilishga urinishga ham ta'sir qilishi mumkin. Trampning o'zi ham Oliy sud qarorini olqishladi. "Konstitutsiyamiz va demokratiyamiz uchun katta g'alaba. Amerikalik ekanimdan faxrlanaman!" — deb yozdi u Truth Social ijtimoiy tarmog'ida. | world |
AQSh prezidenti Jo Bayden ma'muriyati ishchilarni anomal issiq ta'siridan himoya qilish bo'yicha takliflarni e'lon qildi. Mehnat vazirligi tomonidan ishlab chiqilgan qoidalar, agar rasman tasdiqlansa, mamlakat tarixida ushbu sohadagi birinchi xavfsizlik standartlariga aylanadi, deb yozadi The Guardian. Hujjat ish beruvchilardan issiqlik xavfsizligi bo'yicha muvofiqlashtiruvchi lavozimini yaratishni, favqulodda issiqlik ta'sirini bartaraf etish rejalarini ishlab chiqishni hamda ishchilarga soya va suvdan foydalanishni ta'minlashni talab qiladi. Bundan tashqari, yangi xodimlar issiq iqlimga moslashish jarayonidan o'tishlari kerak bo'ladi, bunda ularning yuqori haroratga ta'siri asta-sekin o'sib boradi. Taklif etilayotgan standart maxsus himoya choralarini o'z ichiga oladi, deya qayd etdi Guardian. Ya'ni agar ish joyidagi issiqlik ko'rsatkichi 27 darajadan oshsa, ishchilarga suv berilishi va harorat bilan boshqariladigan tanaffus xonalariga kirish imkoniyati taqdim etilishi kerak. Issiqlik indeksi 32 daraja yoki undan yuqori bo'lsa, qo'shimcha himoya choralari, jumladan, har ikki soatda haq to'lanadigan 15 daqiqalik tanaffus va xodimlarning majburiy monitoringi amalga oshiriladi. Ushbu standartga rioya qilmagan ish beruvchilar jarimaga tortilishi mumkin. Qoidalar AQShning barcha 50 shtatida amal qiladi. Mehnat vazirligi prognozlariga ko'ra, qoidalar kurerlar, pochta tashuvchilar, quruvchilar va fermer xo'jaliklari xodimlari kabi taxminan 36 million ishchiga ta'sir qiladi, bu esa ish joyidagi issiqlik tufayli jarohatlar, kasalliklar va o'limlar sonini sezilarli darajada kamaytiradi. | world |
SAXAL (Isroil mudofaa kuchlari) harbiy rahbariyati G'azo sektorida, hatto HAMAS hozircha hokimiyatda qolsa ham, o't ochishni to'xtatishni istaydi, deb yozmoqda The New York Times (NYT) mamlakatning amaldagi va sobiq xavfsizlik amaldorlariga tayanib. Gazeta suhbatdoshlariga ko'ra, generallarning fikricha, sulh G'azoda HAMAS qo'l ostidagi tirik va o'lik 120 nafar garovga olinganlarni ozod qilishning eng yaxshi yo'li bo'ladi. Harbiylar, shuningdek, Isroil qurolli kuchlariga oktabr oyidan buyon Isroil bilan "astalik bilan kurashib kelayotgan" Livanning "Hizbulloh" guruhi bilan to'qnash kelgan taqdirda, tiklanish uchun vaqt kerak, deb hisoblaydi. Avvalroq Isroil bosh vaziri Binyamin Netanyaxu Livan bilan chegaraga qo'shinlar o'tkazilishini istisno etmagan edi . NYT manbalariga ko'ra, XAMAS bilan sulh "Hizbulloh" bilan kelishuvga erishishni osonlashtirishi mumkin — guruh G'azo sektoridagi janglar to'xtamaguncha Isroil hududiga hujum qilishda davom etishini ma'lum qilgan. Nashrning ta'kidlashicha, harbiylarning o't ochishni to'xtatishga bo'lgan munosabati ularning tafakkuridagi so'nggi oylardagi "katta o'zgarishlarni" aks ettiradi, chunki Netanyaxu urushdan keyingi rejani tuzishdan yoki uni amalga oshirish majburiyatini o'ziga olishdan bosh tortishi aniq bo'ldi. "Bu qaror mohiyatan anklavda hokimiyat bo'shlig'ini yuzaga keltirdi va askarlarni G'azoning allaqachon HAMAS jangarilaridan tozalangan qismlariga qaytishga va jang qilishga majbur qildi", — deyiladi materialda. "Harbiylar garovdagilarni qaytarish va o't ochishni to'xtatish kelishuvini to'liq qo'llab-quvvatlaydi, — dedi Isroilning milliy xavfsizlik bo'yicha sobiq maslahatchisi Eyal Hulata. — Ular G'azodagi pauza Livanda keskinlikni pasaytirishi mumkinligi ehtimolini oshirishini tushunadi. Ularning o'q-dorilari, ehtiyot qismlari, energiyalari avvalgiga qaraganda kamroq — shuning uchun ham ular G'azodagi pauza "Hizbulloh" bilan kattaroq urush boshlansa, tayyorgarlik ko'rishimiz uchun ko'proq vaqt beradi, deb o'ylaydi". NYT suhbatdoshlariga ko'ra, G'azoda Isroil rejalashtirmagan urush boshlanganidan deyarli to'qqiz oy o'tib, mamlakatda o'q-dorilar, motivatsiya va hatto askarlar yetishmayapti. Isroil armiyasida snaryadlar va harbiy texnika uchun ehtiyot qismlar taqchilligini nashrga besh nafar amaldor va zobit tasdiqladi. Gazetaning qayd etishicha, G'azodagi urush so'nggi 40 yil ichida Isroil ishtirokidagi eng shiddatli mojaroga aylandi. | world |
Hindistonning Uttar-Pradesh shtati Hatras okrugidagi diniy yig'inda yuz bergan tiqilinchda kamida 121 kishi halok bo'ldi, 31 kishi jarohat oldi, deb xabar bermoqda Reuters. Fojia Phulrai Mughal Garhi qishlog'ida sodir bo'lgan, u yerda o'n minglab odamlar voiz Bhole Babani tinglash uchun to'plangan. Politsiya hisobotiga ko'ra, ruxsat etilgan sig'im 80 mingga yaqin bo'lgan bo'lsa ham, yig'inda 250 mingga yaqin odam qatnashgan. Shifokorlarning agentlikka aytishicha, o'limlarning aksariyatiga bo'g'ilish sabab bo'lgan. Qurbonlar orasida 112 ayol va yetti bola bor. Reuters va AP agentliklarining ta'kidlashicha, olomon ketayotgan voizning orqasidan yugurib, unga teginishgan. Ularning ko'pi loyga botib, yerga yiqilib tushgan, oqibatda oyoqlar ostida qolib ketgan. "Men ayollarning dahshatli qichqirig'ini eshitdim, chiqish joyi yaqinidagi yerda jasadlar yotardi. Qo'rqib ketdim, qochdim va qizimga telefon qila boshladim", — dedi jarayonda qatnashganlardan biri Reuters agentligiga. Uning qizi vafot etgan. Hatras okrugi bosh inspektori Shalab Matur uchrashuv yopiq chodirda o'tkazilganini aytdi, deb xabar bermoqda Hindustan Times. "Hammasi yopiq binoda sodir bo'ldi va, aftidan, odamlarga havo yetmay qoldi. Ular imkon qadar tezroq chiqib ketishga harakat qildi, bu esa tiqilinchga sabab bo'ldi", — deb tushuntirdi u. Politsiya, shuningdek, voqea sodir bo'lgan kuni havo juda issiq va nam bo'lganini ta'kidladi . Huquq-tartibot idoralari xodimlari voqeadan so'ng g'oyib bo'lgan voizni qidirmoqda. Bu Hindistondagi diniy yig'inda yuz bergan va ko'p sonli qurbonlari bor birinchi tiqilinch emas, deya ta'kidlaydi Reuters. 2005-yilda Vay shahridagi Mandxardevi ibodatxonasida 265 dan ortiq odam halok bo'lgandi, 2008-yilda esa kamida 250 kishi Rajastandagi Chamundagar ibodatxonasida tiqilinch qurboni bo'lgan. | world |
AQSh prezidenti Jo Bayden mamlakatning sobiq rahbari, Respublikachilar partiyasidan prezidentlikka nomzod Donald Trampga suiqasd uyushtirilgani munosabati bilan xalqqa telemurojaat qildi. Bayonot matni Oq uy saytida e'lon qilindi . 14-iyul kuni Oval kabinetda yozilgan murojaatida Bayden Amerika siyosatidagi "qizg'inlikni pasaytirish" zarurligi haqida gapirdi. Prezidentning ta'kidlashicha, Pensilvaniyadagi saylovoldi tashviqoti mitingida Trampga o'q otilgani "barchani orqaga qadam tashlashga chaqiradi". "Biz bunday zo'ravonlikning odatiy holga aylanishiga yo'l qo'ya olmaymiz. Mamlakatimizda siyosiy ritorika qizg'inlashdi. Uni sovitish vaqti keldi. Buning uchun barchamiz javobgarmiz", — dedi Bayden. "Amerikada biz kelishmovchiliklarimizni saylov qutilarida hal qilamiz. Bu shunday bo'ladi: o'q bilan emas, balki saylov qutisida", — dedi Bayden. Prezident Trampning tezroq sog'ayib ketishini tiladi va miting chog'ida oilasini o'qlardan himoya qilayotganda halok bo'lgan 50 yoshli o't o'chiruvchi Kori Kompatorning oilasiga hamdardlik bildirdi. Baydenning aytishicha, suiqasdning maqsadi hali aniqlanmagan va tergov davom etmoqda. Bu Baydenning prezidentlik davrida Oval kabinetdan Amerika xalqiga qilgan uchinchi murojaati bo'ldi. Qoidaga ko'ra, bunday chiqishlar amerikaliklar uchun katta ahamiyatga ega bo'lgan voqealarga bag'ishlanadi, deya aniqlik kiritdi Reuters. Sobiq prezident The Post Sunday tabloidiga bergan intervyusida suiqasdni "juda syurreal tajriba" deb atadi. "Kasalxona shifokori hech qachon bunday narsani ko'rmaganligini aytdi va buni mo''jiza deb atadi", — dedi Tramp. Uning so'zlariga ko'ra, shifokor hech qachon AR-15 otishmasidan omon qolgan odamni ko'rmaganini aytdi. "Men bu yerda bo'lmasligim, men o'lgan bo'lishim kerak edi", — deya qo'shimcha qildi Tramp. Uning so'zlariga ko'ra, u noqonuniy muhojirlar haqidagi plakatdagi xabarni o'qish uchun boshini o'ngga burgani sabab o'q uning o'ng qulog'iga teggan va shuning uchun omon qolgan. Siyosatchi Maxfiy xizmat xodimlariga minnatdorchilik bildirib, ularning suiqasd paytidagi harakatlarini qahramonlik deb atadi. "Ular uni [o'q otgan shaxsni] ko'zlari orasiga bir o'q bilan o'ldirishdi… Ular ajoyib ish qilishdi", — dedi u. Tramp, shuningdek, Jo Baydenning suiqasddan ko'p o'tmay unga qo'ng'iroq qilganini ham e'tirof etdi. Sobiq prezidentning aytishicha, Bayden "juda yaxshi". Tramp endi ikkalasining ham saylov kampaniyasi "madaniyroq" bo'lishi mumkinligini tan oldi. Federal tergov byurosi suiqasdni Pensilvaniya shtatidagi Baytel-Park shahrida yashovchi 20 yoshli Tomas Metyu Kruks amalga oshirganini aniqladi . Yigit ilgari politsiya e'tiboriga tushmagan, shuningdek, uning ruhiy salomatligi bilan bog'liq muammolar ham bo'lmagan. Kruks ikki oy oldin jamoa kollejini muhandislik bo'yicha kichik injener darajasiga ega bo'lgan. Ma'lumki, u shaxmat va dasturlashni yaxshi ko'rgan, reabilitatsiya markazida assistent bo'lib ishlagan. 2021-yilda Demokratik yo'nalishdagi Progressiv caylov loyihasiga 15 dollar xayriya qilganiga qaramay, Kruks AQSh saylovchilar ma'lumotlar bazasida respublikachilar ro'yxatiga kiritilgan. Kruks Tramp gapirgan sahnadan taxminan 120−150 metr uzoqlikdagi bino tomidan o'q uzgan . U Maxfiy xizmat xodimlari tomonidan yo'q qilingan va uning tanasi yonidan otasining nomiga sotib olingan yarim avtomatik AR-15 miltig'i topilgan. New York Times "Shanba kuni Pensilvaniyadagi mitingda Donald Trampga uyushtirilgan suiqasd 2024-yilgi prezidentlik poygasini shok va noaniqlikka olib keldi. Prezident Baydenning kampaniyasi shoshilinch ravishda butun mamlakat bo'ylab efir to'lqinlaridan televizion reklamalarni olib tashladi va barcha rasmiy chiquvchi aloqalarni to'xtatdi — na mablag' yig'ish qo'ng'iroqlari, na yangiliklar relizlari. Bayden kampaniyasining ichki buyrug'i barcha xodimlardan "ijtimoiy tarmoqlarda yoki omma oldida har qanday izoh berishdan saqlanishni" so'radi. Trampning saylovoldi shtabi ham xuddi shunday ko'rsatmalarni olgan. Albatta, otishma musobaqaning qiyofasini o'zgartirdi. Ammo uning siyosiy jihatdan qanday rivojlanishi haqidagi darhol paydo bo'lgan savollar javoblardan ko'ra ko'proq taxminlarni keltirib chiqardi. Shunisi aniqki, xalq Amerika siyosatida xunuk va kuchayib borayotgan yangi zo'ravonlik to'lqiniga duch kelmoqda". CNN "Donald Tramp dushanba kuni Respublikachilar milliy qurultoyining ochilishida MAGA (Make America Great Again) harakatining yanada buyuk afsonaviy qahramoni sifatida suiqasddan keyin tiriladi (bu tadbir Trampning prezidentlikka nomzodini rasman ma'qullashi kutilmoqda). Saylovchilar chuqur tashvishli voqealarga qanday munosabatda bo'lishlarini aytishga hali erta… Lekin har bir nomzodning yaqin kunlarda qabul qiladigan qarorlari va ularni ifodalashga intilayotgan ohang saylovoldi tashviqoti qanday kechishi uchun muhim bo'ladi". Politico "Deyarli o'n yil davomida Donald Tramp demokratlar o'rtasida birdamlikni ta'minlovchi eng katta kuch va uning partiyasidagi bo'linishning eng katta manbai bo'ldi. Endi, respublikachilar Trampni uchinchi navbatdagi saylovga nomzod sifatida ko'rsatmoqchi ekan, vaziyat o'zgarib ketdi. Suiqasd va Trampning qarshi javobi uning muxoliflarini va balki butun mamlakatni asabiylashtiradi va bizning demokratiyamiz asosan immunitetga ega bo'lgan avtoritar siyosatga da'vosini kuchaytiradi. Trampning siqilgan mushti uning nafaqat saylovoldi kampaniyasida, balki g'alaba qozonsa, ikkinchi muddatda uning impulslariga qarshilik ko'rsatish ehtimoli kamroq bo'lgan partiyadagi mavqeyini mustahkamlaydi". | world |
Florida sudi AQShning sobiq prezidenti Donald Trampga nisbatan maxfiy hujjatlar bilan noto'g'ri muomala qilganlik uchun qo'zg'atilgan jinoiy ishni bekor qildi, deb xabar bermoqda CNN. Gap 2022-yil yozida Trampning Floridadagi Mar-a-Lago mulkida tintuv o'tkazilganda topilgan materiallar haqida ketmoqda. O'shanda FQB milliy mudofaa bilan bog'liq 11 ming hujjatni, shu jumladan "o'ta maxfiy" deb belgilangan hujjatlarni qo'lga kiritgandi. Tramp, barcha sobiq prezidentlar kabi, ularni Milliy arxivga o'tkazishi kerak edi, lekin bunday qilmagan. Ayblov xulosasi yetti epizoddan iborat edi. Siyosatchi o'z aybini tan olmagan. Qarorni 2020-yilda Tramp tomonidan bu lavozimga tayinlangan AQSh okrug sudyasi Eylin Kennon qabul qildi. Sud qarorida aytilishicha, maxsus prokuror Jek Smitning bu ishga tayinlanishi konstitutsiyaga ziddir. "AQSh nizom kitobida ushbu ayblovni olib borish uchun maxsus prokuror Smitni tayinlashga ruxsat beruvchi biron bir qonun bormi? Ushbu asosiy savol sinchiklab ko'rib chiqilganidan so'ng, javob — yo'q", — deyiladi qarorda. Shuningdek, unda Kongress g'aznachilikka Smitning ishini moliyalashtirishga ruxsat bermaslikni tayinlagani aytiladi. Shu bilan birga, qarorda Adliya vazirligi maxsus prokurorning keyingi faoliyatini moliyalashtirish uchun "mablag'larni qayta taqsimlashi" mumkinligi, biroq yangi ochilgan ishning sud nazoratidan o'tishi aniq emasligi ta'kidlangan. Tramp ustidan sud jarayoni noyabrdagi prezidentlik saylovlari oldidan boshlanishi dargumon bo'lsa-da, ko'plab huquqshunoslar maxfiy hujjatlar ishini sobiq prezidentga qarshi to'rtta ishning eng kuchlisi deb hisoblagandi, deb ta'kidladi CNN. Trampning o'zi maxfiy hujjatlar ishini rad etish "birinchi qadam bo'lishi kerakligini" aytdi va unga qarshi qolgan uchta ishni bekor qilishga chaqirdi. | world |
Respublikachilar partiyasi Donald Trampni rasman AQSh prezidentligiga nomzod sifatida ko'rsatdi. Bu haqda Miluokida (Viskonsin shtati) bo'lib o'tayotgan partiya yig'ilishining birinchi kunida ma'lum bo'ldi, deb xabar bermoqda Sky News. Tramp Pensilvaniyadagi saylovoldi mitingi chog'ida otib ketilganidan ikki kun o'tib yig'ilishda qatnashdi. Ushbu holat siyosatchining qulog'ini yaralagandi. Respublikachi omma oldiga bint bog'lagan holda chiqdi . Tramp vitse-prezident sifatida Ogayo shtatidan 39 yoshli senator Jey Di Vensni tanladi. "Vitse-prezident sifatida Jey Di Konstitutsiyamiz uchun kurashni davom ettiradi, qo'shinlarimiz bilan birga bo'ladi va Amerikani buyuk qilishda menga qo'lidan kelgan yordamni beradi", — deb yozdi Tramp Truth Social ijtimoiy tarmog'ida. Foto: X / SenVancePress . Jeyms Devid Vens 1984-yil 2-avgustda Ogayo shtatining Midlton shahrida tug'ilgan , biroq bolaligini Kentukkida o'tkazgan. 2003-yildan 2007-yilgacha Vens AQSh dengiz piyodalari korpusida xizmat qilgan, keyin Ogayo universiteti va Yel huquq maktabini tamomlagan. Keyingi yillarda — Senatga nomzod bo'lishidan oldin — u venchur kapitalist sifatida ishlagan. Vens 2016-yilda o'zining shahar ichidagi muammoli bolaligi va Amerika oq ishchi sinfining kurashlari haqida hikoya qiluvchi "Hillbilli elegiyasi" (Hillbilly Elegy) nomli memuarini nashr etishi bilan milliy mashhurlikka erishdi. Kitob bestsellerga aylandi. CNN`ning qayd etishicha, Vens Trampni prezidentlik muddatining birinchi muddatidan oldin tanqid qilgan, shuningdek, uni "amerikalik Gitler" va xalq uchun "madaniy geroin" deb atagan. Biroq keyinchalik u Trampning sodiq tarafdorlaridan biriga aylandi va o'tmishda uni tanqid qilgani uchun uzr so'radi. Tramp 2022-yilgi Senat saylovlarida Vens nomzodini qo'llab-quvvatladi. Tashqi siyosat masalalarida Vens izolyatsion pozitsiyani egallaydi, deb yozadi Economist. U Isroilni qo'llab-quvvatlaydi, Tayvanga nisbatan aniq pozitsiyada emas va Ukrainaga yordam berishga qarshi. Intervyuda Venc Ukrainada sodir bo'layotgan holatga "e'tiborsiz ekanini" aytgandi. New York Times`ning yozishicha , Vens Trampga 2024-yil noyabrida bo'lib o'tadigan saylovlarda g'alaba qozonish uchun zarur bo'lgan "Chang kamar" shtatlarida (Pensilvaniya, Ogayo, Indiana, Michigan va Illinoys) qo'shimcha ovozlarni qo'lga kiritishga yordam berishi ehtimoli kam. Nashrning yozishicha, Tramp Vesni MAGA (Make America Great Again) harakatining vorisi sifatida tanlagan. | world |
Bir qator Yevropa davlatlari Afg'onistonda o'z elchixonalarini qayta ochish va shu orqali Tolibonni tan olish imkoniyatini ko'rib chiqmoqda, deb xabar bermoqda Bloomberg manbalarga tayanib. Yevropalik yuqori martabali diplomatga ko'ra, Bryussel rasmiylari taraqqiyot loyihalarini amalga oshirish va ayollar huquqlarini himoya qilish, shuningdek, strategik mavjudlikni o'rnatish uchun Afg'onistonda jismonan hozir bo'lish zarurligini tan ola boshlagan. Elchixona ochishga qiziqish bildirgan davlatlar qatorida Bloomberg Italiyani ham tilga oldi. Agentlik ma'lumotlariga ko'ra, Rim bir necha hafta oldin "razvedka missiyasini" ham amalga oshirgan. Italiya tashqi ishlar vaziri Antonio Tayani Italiya elchisi yaqinda Kobulga tashrif buyurganini tasdiqladi. "Biz bu borada ishlayapmiz, — dedi vazir agentlikka. — Inson huquqlari bilan bog'liq muammolar bor. Muammoni hal qilish juda qiyin va vaqt talab etadi". Ispaniya ham Afg'onistonga qaytishni istamoqda, uning Kobuldagi elchisi hozirda "xavfsizlik nuqtai nazaridan" Qatarda ishlamoqda, deyiladi materialda. "Minimal xavfsizlik shartlari yaratilishi bilan biz elchimizni qaytarib yuboramiz", — dedi Ispaniya tashqi ishlar vaziri Xose Manuel Albares Bloomberg`ga bergan intervyusida. Fransiya, Germaniya va Buyuk Britaniya rasmiylari agentlikka yaqin kelajakda Kobuldagi vakolatxonalari faoliyatini qayta tiklashni rejalashtirmayotganini ma'lum qilgan. Bloomberg bilan suhbatda fransuz rasmiysi mavjud nollik holati "cheksiz davom eta olmasligini" tan olgan. Britaniya Tashqi ishlar vazirligi ham "xavfsizlik va siyosiy sharoitlar imkon bersa, Afg'onistonda diplomatik vakolatxona o'rnatish masalasini ko'rib chiqishini" bildirgan. Qo'shma Shtatlar, o'z navbatida, Tolibonni tan olish va Kobuldagi elchixonasini qayta ochish niyatida emas, dedi agentlikka AQSh prezidenti ma'muriyati vakili. Bloomberg`ning eslatishicha, Yevropa davlatlari 2021-yilda AQSh qo'shinlari Afg'onistondan olib chiqib ketilib, hokimiyatga Tolibon kelganidan keyin o'z elchixonalarini yopgan. Bugungi kunda mamlakatda faqat YI vakolatxonasi faoliyat ko'rsatmoqda. | world |
Turkiya parlamenti hayvonlar huquqlari faollarining noroziligiga qaramay, qarovsiz itlarni tutish va ularni boshpanalarga joylashtirish to'g'risidagi qonunni qabul qildi. Muxolifat Konstitutsiyaviy sudga murojaat qilishga va'da berdi, deb xabar bermoqda Reuters. 275 nafar deputat hujjatni yoqlab, 224 nafari qarshi ovoz berdi. Qonun hukmron Adolat va taraqqiyot partiyasi tomonidan tayyorlangan. Agentlikning qayd etishicha, Turkiyada to'rt millionga yaqin qarovsiz itlar mavjud. Yangi qoidalarga ko'ra, tajovuzkor xulq-atvorga ega yoki kasalligini davolab bo'lmaydigan itlar evtanaziya qilinadi. Qonunga qarshilar bu itlar evtanaziyasining ko'payishiga olib keladi, deb hisoblamoqda. "Qonun loyihasi konstitutsiyaga yaqqol zid va yashash huquqini himoya qilmaydi", — dedi Turkiyaning muxolifatdagi Xalq-respublika partiyasi rahbari Ozgyur Ozel. Uning so'zlariga ko'ra, shahar munitsipalitetlarida shuncha ko'p itni ko'chadan olib ketishga yetarli mablag' yo'q. "Biz ko'proq boshpana qurish, emlash, sterilizatsiya qilish va "asrab olish" bo'yicha bizdan talab qilinadiganidan ko'proq narsani qilamiz, ammo bu yukni munitsipalitetlar ega bo'lgan vakolatlar bilan to'liq qondirish mumkin emas", — deya qo'shimcha qildi u. Qonunda keltirilgan ma'lumotlarga ko'ra, bugungi kunda mamlakatda 105 ming it sig'imiga ega 322 ta hayvonlar boshpanasi mavjud. Bu boshpanasiz hayvonlar sonini kamaytirish uchun zarur bo'lgan raqamdan ancha kam, deb yozdi Reuters. Qonun barcha munitsipalitetlarni 2028-yil oxirigacha yillik budjetining kamida 0,3 foizini hayvonlarni reabilitatsiya qilish va boshpanalarni qurish yoki ta'mirlash uchun sarflashni talab qiladi. Vazifalarini bajarmagan munitsipalitet xodimlari 6 oydan 2 yilgacha qamoq jazosiga hukm qilinadi, uy hayvonlarini tashlab ketganlar uchun ma'muriy jarima esa 2000 liradan (60 dollar) 60 ming liraga (1800 dollar) oshiriladi, deya aniqlik kiritdi Anadolu. So'nggi bir necha hafta ichida Turkiya shaharlari bo'ylab qonunga qarshi namoyishlar bo'lib o'tdi. Namoyishchilar "Siz ularni o'ldira olmaysiz" va "Qonunni bekor qiling" yozuvlarini ko'tardi. Endilikda qonunni imzolashi kerak bo'lgan Turkiya prezidenti Rajab Toyyib Erdog'an hujjatni qo'llab-quvvatlab, mamlakatda "uysiz itlar muammosi" borligini aytdi, deb yozdi AP. Rasmiylar qonun itlarning ommaviy otilishiga olib kelishini inkor etmoqda. Turkiya adliya vaziri Yilmaz Tunch o'tgan hafta qarovsiz hayvonlarni "sababsiz" o'ldirgan har bir kishi jazolanishini aytdi. | world |
Falastin qarshilik harakati siyosiy byurosi (HAMAS) rahbari Ismoil Haniya 31-iyul, chorshanba kuni Tehronda o'ldirildi. Bu haqda Eronning Mehr agentligi Islom inqilobi qo'riqchilari korpusiga tayanib xabar qildi . Islom inqilobi qo'riqchilari korpusi tomonidan e'lon qilingan bayonotga ko'ra, Ismoil Haniya va uning qo'riqchilaridan biri Tehrondagi qarorgohi nishonga olingandan keyin "shahid bo'lgan". "Qahramon Falastin, Islom xalqi hamda Qarshilik fronti jangchilari va Eronning olijanob xalqiga hamdardlik bilan shuni ma'lum qilamizki, bugun ertalab (chorshanba kuni) Tehrondagi HAMAS siyosiy idorasi rahbari janob Ismoil Haniya qarorgohiga hujum qilindi va ushbu voqeadan so'ng u hamda uning tansoqchilaridan biri qurbon bo'ldi", — deyiladi bayonotda. Holat yuzasidan qo'shimcha tergov harakatlari boshlangan. Ismoil Haniya Eronning yangi prezidenti Mas'ud Pezeshkiyonning inauguratsiya marosimida qatnashish uchun Tehronga kelgandi. | world |
Turkiyada 9 kundan buyon kirish cheklangan Instagram ijtimoiy tarmog'i 10-avgust, shanba kuni soat 21:30 dan blokdan chiqarildi, deya xabar bermoqda Reuters agentligi. 2-avgust kuni mamlakat Texnologiyalar va kommunikatsiyalar kengashi (TKK) mamlakatda Instagram`ga kirishni bloklagandi . Bu qaror platforma turkiyalik foydalanuvchilarning HAMAS siyosiy yetakchisi Ismoil Haniyaning vafoti munosabati bilan hamdardlik bildirgan postlarini o'chirib tashlagani bilan bog'liq bo'lishi mumkin. To'qqiz kunlik taqiq foydalanuvchilar va kichik biznes egalarining noroziligiga sabab bo'ldi. Statistik ma'lumotlariga ko'ra, Turkiya Instagram`dan foydalanish bo'yicha dunyoda beshinchi o'rinda turadi, mamlakatda 57 milliondan ortiq kishi undan ro'yxatdan o'tgan. Transport va infratuzilma vaziri Abdulqodir Uralo'g'li X ijtimoiy tarmog'ida qoldirgan postida Instagram bilan olib borilgan muzokaralar natijasida platforma talablarni bajarishga va foydalanuvchilarga qo'yilgan senzurani tartibga solishga rozi bo'lganini bildirdi. "Biz boshidanoq ijtimoiy media platformalari Turkiya qonunlarini hurmat qilishini xohlagan edik. Instagram rasmiylari bilan olib borgan muzokaralarimiz natijasida, ular bizning talablarimizni qondirishga, ayniqsa, katalog jinoyatlar (unga qotillik, jinsiy zo'ravonlik, giyohvand moddalar savdosi, qiynoqlar kabilar kiradi) doirasida va foydalanuvchilarga qo'yilgan senzura ustida birgalikda ishlashga va'da berishdi", — dedi u. Vazirning so'zlariga ko'ra, Instagram`ga egalik qiluvchi Meta kompanisi Turkiya qonunlariga rioya qilishga, ba'zi jinoyatlar yoki "terrorchilik tashviqoti" elementlarini o'z ichiga olgan postlarni olib tashlashga rozi bo'lgan. Kompaniyaning o'zi hozircha bunga izoh berganicha yo'q. Internet monitoringini o'tkazuvchi tashkilot NetBlocks`ning yozishicha, mazkur blok yillar davomida platformaga qo'yilgan eng uzoq muddatli taqiq bo'ldi. | world |
Yaponiyada guruch zaxiralari sayyohlar oqimi va hosilning pastligi tufayli so'nggi o'nyilliklardagi eng past darajaga tushdi, deb yozadi The Guardian. Yaponiya Qishloq, o'rmon va baliqchilik vazirligi ma'lumotlariga ko'ra, xususiy sektor guruch zaxiralari iyun oyida 1,56 million tonnagacha qisqargan, bu o'tgan yilning shu davriga nisbatan 20 foizga kam. Bu 1999-yil, ya'ni rasmiylar qiyosiy ma'lumotlarni yig'ishni boshlagan paytdan beri eng past ko'rsatkich. Tashkilot pasayishni 2023-yilda guruch maydonlariga zarba bergan yuqori harorat, suv tanqisligi, shuningdek, mamlakatga kelayotgan sayyohlar talabi bilan bog'ladi. O'tgan yil davomida Yaponiyada guruch iste'moli yetti million tonnagacha oshdi, bu avvalgi yilga nisbatan 100 ming tonnaga ko'p. Xuddi shu davrda sayyohlar soni ham ortdi: 2024-yilning birinchi yarmida Yaponiyaga 17,78 million mehmon tashrif buyurdi, bu pandemiyadan oldingi davrga nisbatan 1 million kishiga ko'p. Vazirlik hisob-kitoblariga ko'ra, kuniga ikki marta guruch iste'mol qilgan sayyohlar talabning 51 ming tonnaga o'sishiga hissa qo'shgan, ushbu ko'rsatkich o'tgan yilga nisbatan 2,7 barobar ko'p. Tanqislik sharoitida guruch narxi 30 yildagi eng yuqori darajaga yetdi, deya qayd etadi nashr. Ulgurji sotuvchilarda zaxiralar tugamoqda, ayrim supermarketlar esa sotib olish hajmini cheklash uchun narxlarni oshirmoqda. Bu holat sentabr oyida bu yilgi hosil bozorga tushgunga qadar davom etishi kutilmoqda. | world |
Ukrainaning Rossiyaning Kursk viloyatidagi operatsiyasining yakuniy maqsadi hamon noaniqligicha qolmoqda, biroq minimal vazifa rus qo'shinlarini Xarkov va Donetsk viloyatlaridagi front hududlaridan olib chiqib ketishi bo'lib ko'rinmoqda, deb yozadi The Economist. Dastlabki baholarga ko'ra, ushbu operatsiya natijalari "noaniq", deb ta'kidlaydi nashr. Rossiya Xarkov frontidan qo'shinlarini ko'chirdi, biroq Donbass frontida bunday faollik kuzatilmadi. "Ularning (Rossiya qo'shinlari) qo'mondonlari ahmoq emas. Ular harakatlanuvchi kuchlar, lekin biz xohlaganchalik tez emas. Ular bilishadiki, biz logistikani 80 yoki 100 km ga kengaytira olmaymiz", — dedi Ukraina Qurolli kuchlari Bosh shtabi nashrga. Biroq Ukraina Qurolli Kuchlarining operatsiyasi "bir muhim nomoddiy ko'rsatkich"ni yaxshiladi — bu Ukraina armiyasidagi ruhiy holatni ko'tardi, deb yozadi nashr. Ukraina harbiylariga ko'ra, jarohatlar va yo'qotishlarga qaramay, ular "hech narsadan afsuslanmaydilar". "Uzoq vaqt ichida ilk marta bizdan harakat bo'ldi", — dedi Ukraina Qurolli kuchlari askarlaridan biri. Operatsiyaning ba'zi elementlari "puxtalik bilan rejala qilingan ko'rinadi" va operatsion xavfsizlik The Economist'ning ta'kidlashicha, urushning muhim jihati hisoblanadi. "Biz eng qobiliyatli bo'linmalarimizni chegaradagi eng zaif nuqtaga jo'natdik. Muddatli harbiylar desantchilar bilan to'qnashib, shunchaki taslim bo'lishdi", — dedi nashrga Ukraina Qurolli kuchlari Bosh shtabidagi manba. Avvalroq AFP agentligi Ukraina xavfsizlik xizmatining yuqori martabali mulozimiga tayanib, Ukrainaning Kursk viloyatidagi hujumidan maqsad rossiyalik kuchlarning pozitsiyalarini "cho'zish", "maksimal yo'qotishlar" va Rossiyadagi vaziyatni "beqarorlashtirish" ekanini yozgan edi . Manba, shuningdek, Ukraina hech qanday hududni anneksiya qilishni rejalashtirmaganini ta'kidladi. "Ukraina hech qanday konvensiyani buzmasligi juda muhim. Biz insonparvarlik qonunchiligiga qat'iy rioya qilamiz: biz mahbuslarni qatl qilmaymiz, ayollarni zo'rlamaymiz, talon-toroj qilmaymiz", — deya ishontirdi u. | world |
Jo Bayden prezidentlik poygasini tark etganidan so'ng bergan birinchi intervyusida o'z qarorini Donald Trampning saylovda g'alaba qozonishiga yo'l qo'ymaslik istagi bilan izohladi. "…Vakillar palatasi va Senatdagi ba'zi bir demokrat hamkasblarim saylovda ularga zarar yetkazishim mumkin, degan qarorga kelishdi. Agar men poygada qolsam, bu narsa mavzu bo'lishi mumkinligidan xavotirda edim. Mendan intervyu olib, "Nega Nensi Pelosi (Vakillar palatasining sobiq spikeri — tahr. ) unday dedi?", "Nega bunday dedi?" deb so'rardingiz. Va men bu chalg'itadi, deb qaror qildim. Bu birinchi", — dedi Bayden CBS telekanaliga bergan intervyusida. "Ikkinchidan, men birinchi marta o'z nomzodimni qo'yganimda, o'zimni o'tish davri prezidenti deb hisoblardim. Men hatto necha yoshdaligimni ham ayta olmayman, menga bu haqda aytish qiyin" — dedi 81 yoshli Bayden. "Men uchun eng muhim masala — hazillashayotganim yo'q — demokratiyani saqlab qolish, — deya davom etdi Bayden. — Chunki prezident bo'lish katta sharaf bo'lsa-da, menimcha, mamlakat oldidagi burchim — mumkin bo'lgan eng muhim ishni qilish va bu muhim ish — biz Trampni mag'lub etishimiz kerak, kerak, kerak". Bayden, shuningdek, agar Tramp noyabr oyida mag'lubiyatga uchrasa, hokimiyatning tinch yo'l bilan topshirilishiga ishonmasligini ta'kidladi. Sobiq prezident hali ham avvalgi saylovlarda Baydenga mag'lub bo'lganini tan olishdan bosh tortmoqda. "U nima desa, shuni nazarda tutadi. Biz buni jiddiy qabul qilmaymiz, u esa jiddiy gapiryapti. Hamma gaplari "agar yutqazsak, qonli hammom (shafqatsizlarcha qirg'in qilish; shafqatsizlik ma'nosida — tahr. ) bo'ladi" kabidir", — dedi Bayden. "Siz faqat g'alaba qozonganingizda o'z mamlakatingizni seva olmaysiz" — deya qo'shimcha qildi AQSh prezidenti. AQShda prezidentlik saylovlari 5-noyabr kuni bo'lib o'tadi. | world |
Shimoliy Koreya yetakchisi Kim Chen Inning qizi Kim Ju Eyni otasining vorisi sifatida tayyorlash boshlandi, deb xabar bermoqda Bloomberg va Yonhap agentliklari Janubiy Koreya Milliy razvedka xizmati (NRS) ma'lumotlariga tayanib. 29-iyul kuni NRS yopiq yig'ilishda parlamentning razvedka qo'mitasiga Shimoliy Koreyadagi vaziyat bo'yicha hisobot taqdim etdi. Shundan so'ng ikki deputat matbuot anjumani o'tkazdi va uning mazmuni haqida jurnalistlarga qisman ma'lumot berdi. Razvedka xizmati Kim Ju Eyning omma oldida chiqishlari chastotasi va unga murojaat qilish usullari tahlili asosida otasining o'rniga nomzod, degan xulosaga keldi. NRS ma'lumotlariga ko'ra, Kim Ju Ey jamoat faoliyatining taxminan 60 foizida otasiga harbiy va iqtisodiy tadbirlarda hamroh bo'lgan. Razvedka tahlilchilari unga murojaat qilinayotganda "yo'lboshchi" degan ma'noni anglatuvchi "xyando" so'zi qo'llanganini ham ta'kidladi, ammo bu Shimoliy Koreyada "inqilobiy kurashda oldinga yo'lni yorituvchi" degan ma'noni anglatadi va rahbarlar yoki ularning vorislariga murojaat qilish uchun ishlatiladi. "Ular [Shimoliy Koreya rasmiylari] tashviqot darajasi va uning paydo bo'lish chastotasini jamoatchilikning bunga munosabatini hisobga olgan holda o'zgartirmoqda", — dedi hukmron Xalq kuchi partiyasi deputati Li Son Kvon matbuotga. Kim Ju Ey ommaga birinchi bor 2022-yilning noyabr oyida otasi bilan yangi qit'alararo ballistik "Xvason-17" raketasini sinovdan o'tkazayotganda oq qishki palto kiygan holatda ko'rinish bergandi. O'shandan beri u Kim Chen In bilan barcha muhim tadbirlarda doimiy ishtirok etib keladi. Janubiy Koreya razvedkasi Kim Ju Ey taxminan 11 yoshda va Kim va uning rafiqasi Li Sol Juning uch farzandidan ikkinchisi deb hisoblaydi. 2023-yil fevral oyida Kim Ju Ey ota-onasi bilan Koreya xalq armiyasining 75 yilligiga bag'ishlangan tantanali ziyofatda ishtirok etgan va KXDR harbiylarining eng nufuzli vakillari bilan suratga tushgandi. Bloomberg`ning ta'kidlashicha, Shimoliy Koreya yetakchisining boshqa hech bir farzandi bunchalik erta yoshda ko'rsatilmagan va Kim Ju Eyning paydo bo'lishi Shimoliy Koreya yetakchilarining farzandlarini ular davlat apparatining bir qismi bo'lguniga qadar jamoatchilik e'tiboridan chetda tutish an'anasini buzgan. Biroq NRS voris bo'yicha yakuniy qaror hali qabul qilinmagani va Kim Chen In boshqa farzandini ham vorislikka tanlashi mumkinligini istisno qilmadi. Shimoliy Koreya yetakchisi hozir 40 yoshda va o'nlab yillar davomida hokimiyat tepasida bo'lishi mumkin, biroq NRS Kimda chekish va spirtli ichimliklar iste'mol qilish tufayli ortiqcha vazn va yurak xastaligi xavfi yuqori ekanini ta'kidlamoqda. Uning vazni 140 kg ga baholanmoqda. Janubiy Koreya razvedkasi Kim 30 yoshida gipertoniya va qandli diabet alomatlarini ko'rsata boshlaganini taxmin qilmoqda. | world |
Rossiya armiyasi front chizig'idagi yo'qotishlarni yangi askarlar bilan almashtira olmadi, bu 2022-yil fevralida Ukrainaga keng ko'lamli bosqin boshlanganidan beri eng yuqori darajaga yetdi, deb yozadi Bloomberg Kreml va Rossiya Mudofaa vazirligiga yaqin uchta manbaga tayanib. Agentlik suhbatdoshlaridan birining so'zlariga ko'ra, hozirda Rossiya mintaqaviy hokimiyatlari o'rtacha hisobda harbiy xizmatga chaqirish kvotalarining uchdan biridan ortig'ini bajarmayapti. Armiyaga qo'shilish uchun bonuslarni oshirish yordam bermayapti. Vaziyat Rossiyani yangi safarbarlik masalasini ko'rib chiqishga majbur qilishi mumkin, dedi Bloomberg'ga ikki manbasi. Rasmiylar buni qo'shinlar frontda dam olishi uchun rotatsiya chorasi sifatida ko'rsatishi mumkin, deydi suhbatdoshlardan biri, ikkinchisi esa safarbarlik joriy yilning oxirida amalga oshirilishi mumkinligini ta'kidladi. Ukrainaning Rossiyaning Kursk viloyatidagi hujumi kam qarshilikka uchragani Kreml duch kelayotgan muammolarni ko'rsatdi, deb yozdi Bloomberg. Rossiyaning Ukrainaning janglar to'xtab qolgan sharqiy va janubiy frontida yuz minglab askarlari bor. Ukrainaning Kursk viloyatidagi hujumi qaytara olinmagani va chegara nazorati tiklanmagani mudofaa zaxiralarining yetishmasligini ko'rsatdi, deyiladi materialda. Agentlikka vaziyatdan xabardor manbaning aytishicha, rossiyalik yo'qotishlar ko'lami va yetarlicha bo'lmagan o'rin almashish darajasi Ukrainadagi sekin progress strategiyasini saqlab qolishni tobora qiyinlashtirmoqda. Uning so'zlariga ko'ra, Rossiya rasmiylari resurslar yetishmasligi sababli Kiyev va boshqa shaharlarni egallash masalasini ortiq muhokama qilmayapti. 2022-yil sentabr oyida Rossiya prezidenti Vladimir Putin Rossiyada qisman safarbarlik e'lon qilgandi . Bu ikki oy davom etgan, shu vaqt ichida 300 ming kishi Rossiya armiyasiga chaqirilgan . | world |